text:
Aya mashuri yagiyeho ahagana mu 1828, aza gufungwa mu 1996, aho bikekwa ko abanyeshuri ibihumbi 150 bakomoka mu miryango y’abasangwabutaka barimo n’Abahinde bajyanywe kwigamo ku gahato.
Ibi byari bigamije kubatandukanya n’ababyeyi babo, kugira ngo batiga umuco n’indimi gakondo zabo, bityo imibereho yabo ikazagera ubwo isa n’iy’abandi bantu barimo abazungu bari baraje gutura muri icyo gihugu.
Aya mashuri yagenzurwaga na Kiliziya Gatolika, aho abarimo ababikira bayayoboraga bakoreye abana b’abasangwabutaka ibikorwa byinshi by’iyicarubozo, birimo kwicishwa inzara, gukubitwa ndetse no gufatwa ku ngufu mu byisweJenoside y’Umuco.’
Benshi mu bana bajyaga kwiga muri ayo mashuri ntabwo basubiraga iwabo, kuko hari abahapfiraga kubera ubuzima bubi babagamo, ubundi bagashyingurwa mu byobo rusange byabaga byacukuwe muri aya mashuri.
Muri Nyakanga uyu mwaka, imwe mu mibiri y’aba bana yasanzwe muri imwe mu myobo yabaga ahahoze hari aya mashuri, bituma abaharanira uburenganzira bw’abasangwabutaka bongera kuzamura iki kibazo ndetse Leta ya Canada iza gusaba imbabazi.
Igitutu cyakomeje kwisuka ku bayobozi ba Kiliziya Gatolika bayoboraga ayo mashuri, ndetse kuri uyu munsi Inama Nkuru y’Abepiskopi Gatolika muri Canada yasabye imbabazi ‘ku makosa akomeye yabakorewe’ ndetse bavuga ko biteguye kugira uruhare mu bikorwa byo kubaka ubumwe n’ubwiyunge.
Icyakora imiryango iharanira uburenganzira bw’abasangwabutaka yavuze ko yifuza kwakira imbabazi zisabwe na Papa Francis, nubwo ataragaragaza ibimenyetso by’uko yiteguye gusaba imbabazi.


c: text/html

text:
Home > Amakuru Yose > Urukundo > Mbigenze nte?: Uyu mugore arifuza inama zanyu urugo rugiye kumunanira!
Umusomyi wacu yatwandikiye agira ati: “Basomyi b’ikinyamakuru IMIRASIRE mbandikiye ngirango mbagishe inama kuko byandenze. Umugabo wanjye yasaze yasizoye ngo ntahe iwacu kuko ngiye guca umuryango kubera kutabyara. Abantu bambwiye ko ariwe waba warabiteye kubera kujya muri Sauna ariko nabuze aho muhera ngo mbimubwire mbigenze nte?
Hashize imyaka 10 dushakanye n’umugabo wanjye tubanye mu mahoro. Nyuma y’umwaka umwe gusa twabyaye umwana w’umuhungu nyuma y’aho aza kwitaba Imana.Nyuma y’imyaka 3 umugabo wanjye yaje kwadukana umuco wo kujya muri za Sauna avuga ko ituma aruhuka agasohora imyanda mu mubiri.
Twakomeje gutegereza umwana turamubura tuza kujya inama yo kujya kwipimisha muri CHUK baza gusanga intanga z’umugabo zarangiritse kubera ubushyuhe. Bamuhaye ibinini byo kunywa arabinywa ariko nyuma yanga ko dusubira kwisuzumisha ngo turebe ko yakize.
Muri iyi minsi amereye nabi avuga ko arinjye utabyara kuko yizeye ko imiti bamuhaye yamukijije kandi atarasubiye muri controle. Ikindi kandi muganga yamubwiye kuba ahagaritse sauna ariko yaranze.
Abantu batandukanye bambwiye ko nkwiye kumubwira agahagarika sauna ariko yaranze kandi bambwiye ko ariyo yaba yarangije intanga ze. Ari gushaka kunyirukana ngo azane undi mugore ubyara kuko avuga ko ntakibyara bitewe no guhangayika bigatuma mba numye iyo dukoze imibonano mpuzabitsina. Mungire inama y’icyo nakora kuko umugabo wanjye ndacyamukunze.”
Igisubizo:
Muri iki gihe hagenda haduka ibintu byinshi bitari bimenyerewe cyane, bimwe bikagenda bigira ingaruka ku mibereho y’abantu. Usanga abantu bagenda bahura n’uburwayi butandukanye kubera ko rimwe na rimwe bagiye barya ibiribwa byavuye mu nganda ndetse no gukoresha ikoranabuhanga.
Ubushakashatsi bwashyizwe ahagaragara, bugaragaza ko ku bantu babana byemewe n’amategeko bagera ku kigero cya 15% bagira ibibazo byo kubura urubyaro kubera ko usanga intanga z’abagabo zarangirijwe no gukoresha ibintu bizangiza.
Ibi bibazo bigenda biba imbogamizi, byatumye abashakashatsi bo muri kaminuza zitandukanye bagaragaza ibi bintu 5 bigira uruhare mu kwangiza intanga z’abagabo.
1. Kunywa ibiyobyabwenge
Ku bantu basanzwe batumura ku gatabi, usanga bafite ingorane nyinshi zo kwangirika k’umubiri ariko abanywa ibiyobyabwenge cyane cyane Marjuana bo ni akarusho kuko bituma intanga zabo zangirika.
Nk’uko abashakashatsi bo muri Kaminuza ya Buffalo babigaragaje, mu ntanga zakorewe ubushakashatsi ku bagabo bafashe kuri Marjuana, byagaragaye ko intanga zabo ziba zifite ingufu nkeya ku buryo kubyara biba ari ikibazo.
2. Gukoresha mudasobwa uyiteretse ku bibero
Akenshi usanga abantu bafata za mudasobwa zabo bakazishyira ku bibero byabo bumva ko ntacyo bitwaye ariko mu bushakashatsi bwakozwe byagaragaye ko ibi byangiza intanga. Abahanga bakaba bakomeza batanga inama ko biba byiza gukoresha imashini uyiteretse ku meza cyangwa ku ntebe zabugenewe.
3. Kujya muri Sauna
Abantu benshi bajya muri Sauna kugira ngo bananure imitsi ndetse babashe kugabanya ibinure mu mubiri. Abashakashasi bo muri kaminuza ya Podova yo mu Butaliyani bagaragaje ko ibi nabyo ari bimwe mu byangiza intanga z’abagabo kuko ahantu usanga hakorerwa sauna, akenshi haba hashyushye kandi ngo kwegereza udusabo tw’intanga ahantu hashyushye si byiza kuko bituma zicika intege maze kubyara bikaba ingorane.
4. Gukora imirimo itera umunaniro ukabije
Muri ubu bushakashatsi bwakozwe, byemejwe ko umunaniro ari imwe mu mpamvu zatuma umuntu agira ibibazo mu kubyara, kuko umunaniro ukabije ugira ingaruka mu kwangirika kw’intanga zigatakaza ingufu. Ibingibi byagaragajwe n’abashakashatsi bo muri Kaminuza ya Califonia Davis kandi bagashishikariza abantu kujya bafata umwanya wo kuruhuka mu buryo bwo kurinda amagara yabo kuko araseseka ntayorwe.
5. Kurya inyama zanyuze mu nganda
Usanga abantu benshi bakunda ibintu byanyuze mu nganda, nyamara akenshi usanga atari byiza ku mubiri. Ku bagabo ho ni ingorane zikomeye cyane kuko inyama zaciye mu nganda zigira uruhare rukomeye mu kuba zatuma urubyaro rubura mu muryango kubera ko umugabo aba atakibasha kugira intanga zatanga umwana.
Mu bushakashatsi bwakozwe, byagaragaye ko abagabo bakunda izi nyama usanga nabo bagira ikibazo mu kubona urubyaro. N’ubwo bibabera imbogamizi, ngo ku birira amafi bo nta ngorane nk’izi bagira ariyo mpamvu bashishikariza abagabo kurya amafi kurusha uko barya inyama zivuye mu nganda.
Ibindi bishobora gutuma abagabo baba ingumba.
Ibintu bishobora gutuma umugabo aba ingumba bigenda bitandukana bitewe n’uko umugabo yakuze mu bugimbi bwe, indwara yagiye arwara mu buto bwe cyane cyane indwara y’iseru , nimba yarigeze kubagwa, akazi uwo mugabo akora cyane cyane abakora akazi gatuma bahora ahantu hashyushye cyane, ahantu hari imirasire ihumanya, cyangwa iyindi myuka cyangwa ibindi bintu bihumanya.
Ibindi bishobora gutera ubugumba umugabo harimo kunywa inzoga cyangwa itabi ubumuga bwo mu mutwe bwaba ari ubugaragara inyuma cyangwa se ubundi budapfa kuboneka urebeye umuntu inyuma(trouble psychologique).
Ubu bumuga bushobora gutuma adashobora gukora imibonano mpuza bitsina neza ndetse rimwe na rimwe bikaba byamunanira burundu.
Hari ibimenyetso bimwe na bimwe bigaragaza ko umugabo afite imisemburo ngabo micye (testerones) : Nko kutagira amoya ku mubiri, cyangwa kugira amatako arimo ibinure byinshi.
Igikunze gutuma abagabo baba ingumba ni ukugira intangangabo zitujuje ubuziranenge. Ibyo akenshi abantu barabivukana, ugasanga imiyoboro imwe n’imwe y’intanga itari mizima rimwe na rimwe udusabo tw’intanga ngabo ntitumanuke ngo tujye aho twagenewe kujya tukigumira hejuru cyangwa twamanuka , aho tuvuye ntihifunge , tugahora tuzamuka ndetse ibyo bigatuma tudakura neza cyangwa ngo dukore intanga ngabo nzima.
Dore zimwe mu ndwara zifata intanga ngabo zigatuma umugabo atabyara
Azoospermie : Kutagira intanga ngabo mu masohoro
Oligospermie : Umubare w’intanga ngabo uri munsi ya miliyoni 30/ml ;
Asthénospermie : Intangangabo zidafite umuvuduko uhagije
Tératospermie : Umubare w’intanga ngabo zifite imiterere itari yo aba ari munini cyane
Iyo umugabo afite ibyo bimenyetso 3 bya nyuma icyarimwe, amahirwe ye yo kubyara aba ari macye cyane, n’ubwo rimwe na rimwe ashobora kubyara, ariko aba ari nk’impanuka.
Uwo mubyeyi azashake inshuti y’umugabo we cyangwa famille y’umugabo we babagire inama ubundi amasengesho menshi abeho
Mukomere mfite ikibazo naburiye umuti iyo nkora imibonano mpuza bitsina ndangiza nyuma y’isaha imwe ni gice cyangwa abiri ibi bituma nta mugore unyikoza bigatuma njya mudukobwa dukunda ko ndutindaho tugasohora kenshi mu mfashe nyabune munsubirize hano byamfasha
nukuza umuntu yipimisha hakiri kare
Muraho. Uwo mugore arababaje cyane. Gusa azegereje abantu bavura bakoresheje inyunganiramirire zikorwa n’abashinwa bazamuvurira umugabo. Namurangira umugabo nzi wavuye umuturanyi wanjye ukorana n’abashinwa. Numéro ye ni 0787150912. Ni nayo akoresha kuri WhatsApp

robotstxt: allowed

filter: keep


text:
Umuhanzi Tumaini Byinshi uri mu bahagaze neza mu muziki wo kuramya no guhimbaza Imana ndetse bari gukora cyane, yamaze gushyira hanze indirimbo nshya yise 'Tuza waremewe' yasohokanye n'amashusho yayo, ikaba ikubiyemo ubutumwa bw'ihumure ku bantu bose bugarijwe n'ibibazo bitandukanye aho yababwiye ko igihe cyo gutabarwa n'Imana kigeze.
Tumaini Byinshi umuhanzi nyarwanda ukorera muziki muri Leta Zunze Ubumwe za Amerika ari naho atuye, ari guhembura imitima ya benshi binyuze mu bihangano bye byuje amagambo aryohera imitima ya benshi. Iyi ndirimbo nshya yasohoye 'Tuza waremewe', yageze hanze ku mugoroba w'uyu wa Gatandatu tariki 19 Nzeri 2020 ku masaha y'i Kigali. Iyi ndirimbo ije ikorera mu ngata 'Nafashe umwanzuro' (yasubiwemo) imaze amezi abiri iri hanze, 'Ibanga ry'akarago' yakoranye na Bosco Nshuti, 'Ntajya asobwa', n'izindi.
Mu kiganiro na INYARWANDA, Tumaini Byinshi ukunzwe cyane mu ndirimbo 'Abafite ikimenyetso' yatumbagije ubwamamare bwe dore ko imaze kurebwa n'abantu barenga ibihumbi 680 ku rubuga rwa Youtube, yadutangarije ko iyi ndirimbo ye nshya 'Tuza waremewe' yayanditse mu mwaka wa 2019 agamije guhumuriza abantu bari mu bibazo bitandukanye. Yavuze ko iyo ari iwe mu rugo igihe kinini aba afite piano cyangwa gitari akaririmba, ni muri ubwo buryo yari arimo aririmba yumva inganzo yo guhumuriza abantu imujemo.
Tumaini Byinshi yakoze mu nganzo ahumuriza abantu bugarijwe n'ibibazo
Tumaini yatangarije abugarijwe n'ibibazo ko gutababwa kwako kuje, ati 'Iyi ndirimbo y"ihumure nayihawe ubwo natekerezaga kumibereho y'abantu n'ibibazo bahura nabyo mu buzima bwa buri munsi, haba mu miryango, mu kazi ndetse n'ahandi hose. Ni bwo numvaga amagambo y'ihumure anyibutsa ko nubwo wahura n'ibikomeye bikubabaza ugomba gutuza ugakomera, kuba waremewe n'Imana amaherezo irakwibuka igihe cyayo kigeze".
Tumaini Byinshi ni umugabo w’imyaka 28 y’amavuko akaba ari umunyarwanda wavukiye muri Repubulika Iharanira Demokarasi ya Congo. Mu 2015 ni bwo yagiye kuba muri Amerika. Kuririmba yabitangiriye muri korali akiri umwana, arabikurana kuko yumvaga bimuguye neza. Ni umwe mu bahanzi mu muziki wa Gospel batanga icyizere cy'ejo heza mu muziki. Ikindi abantu batari bamuziho cyane ni uko akiri mu Rwanda yaconze ruhago muri shampiyona y'u Rwanda, iby'iyi nkuru tuzabigarukaho mbyimbitse ubutaha.
REBA HANO INDIRIMBO NSHYA 'TUZA WAREMEWE' YA TUMAINI BYINSHI


text:
Kamonyi-Kwibohora27: Umuturage yitangiye bagenzi be ngo babone umuriro w’amashanyarazi
Ni mu Murenge wa Rukoma, Akagari ka Murehe aho abaturage 21 biyemeje kwibohora bishakira umuriro w’amashanyarazi bamwe batigeze mu myaka isaga 40 bahamaze. Umwe muri bo witwa Mukawiringiye Deborah, ari n’umwe mu bazanye igitekerezo, yemeye kubishingira atanga ingwate muri Banki ngo bibohore ku kutagira Umuriro.
Mukawiringiye Deborah, afite imyaka 65 y’amavuko. Avuga ko kwibohora ari amagambo akubiye mu butumwa bushimangirwa n’ibikorwa biganisha ku iterambere rigamije ineza y’abanyagihugu kandi nabo ubwabo bagizemo uruhare.
Avuga ko Igikorwa cyo kubohora Igihugu cyabaye kikarangira, ariko ko ibikorwa bishimangira kwibohora ari urugendo rurerure rujyana no kugenda abantu bashaka ibisubizo by’ibibazo bitandukanye barwana nabyo mu buzima bwa buri munsi.
Kubona abandi bacana umuriro w’amashanyarazi, yagera aho atuye agasanganirwa n’umwijima, byamuteye ishyari ryo kumva ko afatanije na bagenzi be nabo bashobora kwikururira umuriro mu mbaraga n’ubushobozi bafite, bityo mu kwizihiza Kwibohora ku nshuro ya 27 bikazasanga nabo bacana, baribihoye.
Avuga ko yegeranye na bagenzi be, bahuza igitekerezo, ariko ngo kuko basabwaga asaga Miliyoni y’u Rwanda kugira ngo bahabwe amapoto anyuzwaho insinga kandi mu bushobozi aya mafaranga ntayo bari bafite, yahisemo kubitangira, atanga ingwate y’ubutaka, Banki ibaha amafaranga babona umuriro, basezerana kuzagenda bishyura gahoro gahoro mu gihe cy’imyaka ibiri.
Agira ati“ Twaricaye na bagenzi banjye, tubaza iby’umuriro wageze ku Kagari ariko batubwira ko aho wageze ari aho, ko ahasigaye ari ukwirwariza. Mu kubiganiraho na bagenzi banjye twasanze twakora ishyirahamwe ryo gukurura umuriro bityo tukagera kucyo dukeneye. Twagiye muri REG, batubwira ibisabwa dusanga bisaba ingufu nyinshi, kubera byari kugorana ko buri wese abona amafaranga akenewe ako kanya, twagiye muri Banki mba ari njyewe uba umwishingizi wabo, mbatiza ingwate kugira ngo tubone icyo dukeneye kandi ubu turishimye”.
Karemera Munyemana Jean Damascene, Umwe mu baturage babonye umuriro nyuma y’imyaka isaga 23 amaze aho atuye ntawo, ashima uku kwifatanya bagahuza imbaraga nk’abaturage mu kwishakamo ibisubizo. Avuga ko uku nako ari ukwibohora kuko ngo ari Igisubizo cy’icyari kibaboshye nk’abaturage. Avuga ati“ Mbona hari ibintu byinshi tumaze kwibohoramo; dufite umuriro, dufite amazi kandi mbere kuri Leta yabanje ibi ntabwo hano byahabaga. Ibi nta n’umwaka bidutwaye kubikora dushyize hamwe. Turashima Leta y’Ubumwe”.
Avuga ko kimwe mu byo yazaniwe no “Kwibohora” nk’Igihugu ari uko Leta binyuze mu miyoborere myiza yafashije umuturage gutekereza byagutse, kugira ijambo mu bimukorerwa ari nabyo bituma buri wese ajya mu rugamba rwo kwibohora binyuze mu bikorwa bitanga ibisubizo ku bibazo biba bibangamiye umuturage. Ashimangira ko iyo abaturage n’ubuyobozi bishyize hamwe bakishamo ibisubizo nabyo ari “Ukwibohora”.
Nkurunziza Jean de Dieu, Umunyamabanga Nshingwabikorwa w’Umurenge wa Rukoma, ashima igitekerezo n’ubufatanye bw’abaturage mu kwiyegereza umuriro no gushaka ibisubizo by’ibindi bibazo bahura nabyo, akavuga ko hari byinshi nk’ubuyobozi bafatanije n’abaturage bashobora kwikemura izindi mbaraga zikaza ari inyongera.
Gitifu Nkurunziza, avuga kandi ko nk’ubuyobozi bazakomeza kuba hafi no gufatanya n’abaturage mu gushaka umuti w’umuriro bavuga ko ukiri muke, ko bakomeza ubuvugizi kugira ngo n’ibindi bikorwa by’iterambere aba baturage bifuza kugeraho bizagerweho. Ashimangira ko uruhare rw’umuturage mu bimukorerwa ari ingenzi.
Aba baturage, bavuga ko umuriro bafite uyu munsi ari muke cyane, ko batabasha kugira byinshi by’iterambere bawubyaza. Bifuzaga kugura icyuma gisya, bakifuza ko urubyiruko rwabo rukora imishinga itandukanye yo kwiteza imbere babikesheje umuriro biyegereje ariko ngo ntabwo byakunda. Ni naho bahera basaba ko ubuyobozi bwagira icyo bukora.
Munyaneza Theogene / intyoza.com


text:
Hakizimana Patric utuye mu Karere ka Kicukiro, umurenge wa Gahanga yakomerekejwe ndetse abuzwa amahoro n’icyaha yakoze ubwo yagiraga uruhare muri Jenocide yakorewe Abatutsi mu 1994. Byamuteye gufata icyemezo cyo gusaba Imana imbabazi ndetse amaze gukizwa yegera abo yahemukiye abasaba imbabazi barazimuha. Nubwo byamugoye kuzakira kuko yiyumvaga nabi, yageze aho yakira amahoro yo mu mutima ndetse afasha abandi mu rugendo rw’ubumwe n’ubwiyunge.
Burya gusaba imbabazi ni kimwe no kuzakira n’ikindi, ni muri urwo rwego Patric agiye gusobanura inzira ikomeye yanyuzemo mugihe yemezwaga n’Umwuka Wera iby’ibyaha bye akumva bimubujije amahoro:
Ati: “Ndi umwe mu bagize uruhare muri Jenoside yakorewe Abatutsi mu 1994. Hari ku itariki 10 Mata 1994 ni bwo bwa mbere nari mbonye abantu benshi b’ingeri zose bapfuye kandi mbigizemo uruhare, numvise bimbujuje amahoro kuburyo ntashoboye kumva icyo nari cyo muri uwo mwanya. Nahamagaye umuntu umwe twagendanaga wajyaga ukunda kutwigisha Ijambo ry’Imana yari umusirikare mugenzi wanye ndamubaza ngo ibi bintu Imana irabyemera, yaransubije ngo Imana irabyemera.
Nyuma yo kwica abantu numvise mbuze amahoro yo mu mutima niyemeza guhungira muri Congo naho ngezeyo kuko nari umusirikare abatuyoboraga bakomeje gutegura gahunda yo gutera mu Rwanda ni bwo nabajije uwatuyoboraga nti:
“Muribuka ibyo twakoze mu Rwanda none murashaka ko twongera kujya kubabauza umutekano? Nabimubwiraga ngira ngo nibura agaruke mu murongo tugire ibyo duhindura”. Kuva ubwo bahise bandakarira bavuga ko ndi icyitso ndetse bapanga uko bazanyica.
Nahise mfata ingamba zo kugaruka mu gihugu kandi ni igihugu nakozemo Jenoside kandi namaze kumenya ko hari abarokotse. Nasabaga Imana ngo imfashe ngaruke mu gihugu mbasabe imbabazi wenda bahite banyica ariko nazisabye. Naraje rero ngera mu rugo aho mvuka kandi nagiye mu gisirikare kubawira ko naje barambwira bati “icyaha wakoze ugomba kugihanirwa”. Narabyemeye ndafungwa.
Nkigera muri gereza nari naraciye bugufi cyane ku buryo umuntu wese wacitse ku icumu yangeraga imbere ngahita mubwira nti “Rwose umbabarire”. Iyo ntaza kugira amahirwe yo kumenya Yesu biba byarangizeho ingaruka yo guhahamuka. Naricaye nibaza inzira byacamo kugira ngo mbone amahoro yo mu mutima, nari mfite umuryango n’incuti bansura ariko sinabashaga kurya maze ndagenda ndananuka kubera kwibaza ku kintu cy’imbabazi mbabajwe n’icyaha nakoze.
Igihe kimwe nari ndyamye mbona izuba ririmo kwaka, mbona rimpamagaye mu izina rirambwira ngo uyu munsi ugomba kwihana, njyewe ndi Yesu umwana w’Imana nazanywe mu isi no kubabarira abantu ibyaha ariko babanje kwihana, ariko ngiye kumubaza arigendera nsigarana agahinda nibaza ibyo ari byo”.
Patric akiri mu gihirahiro yahise abona igisubizo cy’Imana haza abantu muri gereza bamubwira ko Imana ibamutumyeho aratura, baramusengera ndetse yakira Yesu nk’Umwami n’Umukiza w’ubugingo bwe nk’uko abisobanura.
Ati: “Hahise haza gufungwa abantu bo mu bibare (Louis na Benjamin) bashinjwaga ko basenga ariko gusenga kwabo bakaba batakwemera ko bashobora kuba bari mu cyiciro cy’abacengezi. Ngo barimo basenga Imana ibabwira ko hari intama iri mu gihuru yabuze uyiha ubwatsi, ibabwira ko ari bo ihaye kuzajya guha iyo ntama ubwatsi. Barabajije bati “Umuntu wakijijwe muri mwebwe ni nde?” Barimo basenga baraje bati “Ni wowe Imana yadutumyeho”. Baranyigishije, bambwira gusaba imbabazi bamwira ko ari iminsi ine Imana yabahaye yo kunyigisha kandi koko irangiye baratashye.
Bakimara kuva aho bahise bajya kumfungira muri gereza ya gisirikare ntangira kujya mu byumba by’amasengesho, nafashe amasengesho y’iminsi 3 ngasenga nti: “Mana ubwo umwenda watabutsemo 2 ndaje ubanze umpe imbabazi nurangiza umpe umurongo wo kuzisaba kandi umpe n’ikimenyetso cy’uko umbabariye. Ndimo nsenga ku munsi wa 3 numvise ahantu haratigise cyane bikomeye numva umuriro mwinshi ushyushye uciye m u mubiri wanjye numva hari ibintu byinshi bihiye muri njye.Byamazemo nk’iminota ibiri, ariko ngaruye ubwenge mbona ndacyafunze.
Bigeze nijoro yarambwiye ngo reka inyereke ko yambabariye, yanyambitse amababa inshyira hejuru y’ibiri ku isi byose igenda ibinyereka imbwira ko imbabariye, ariko ko nanjye ngomba gusaba imbabazi. Abashinzwe iby’inkiko bavugaga ko iyo umusirikare atsinzwe ari ukumwica. Nahise negera umuyobozi nti “N’ubwo muzatwica, wamfashije nkagera ku musozi w’iwacu ngasaba imbabazi? Ubwo burenganzira bwari butaraza ariko musaba kumfasha nkandika inzandiko zisaba imbabazi abo nahemukiye.
Igihe cyarageze inzandiko zigerayo inteko ziraterana barazisoma bamwe batangira kuza kunsura bambaza niba koko narabikoze mbikuye ku mutima. Narababwiye nti: “Yego kandi binshobokeye najya mu nteko y’abaturage b’i Gahanga ngasaba imbabazi”. Kubera ko intego nari mfite ari ukubona ubugingo no kubohora imitima y’abantu bakibaza bati “ Kuki abantu batwiciye abandi?”.
Naragiye ku musozi ntanga ubuhamya bw’ibyo nakoze ndangije mbasaba ko nazagaruka bahamagaye abantu bose nahemukiye nkabasaba imbabazi mu ruhame. Barabinyemereye mbasaba imbabazi barazimpa mbese Imana n’abantu bari bamaze kumbabarira. Igihe cyarageze njya kuburana muri gacaca banakatira imyaka 10 ariko basanga narayirangije nuko bankorera ibyangombwa ndataha ngeze mu rugo nsaba abacise ku icumu nabonaga banyiyumvamo ko bamfasha bakampuza na bagenzi babo kugira ngo numve ko imbabazi nazihawe kuko nk’uko Jenoside idasaza ni nako gusaba imbabazi na byo bidasaza.
Hamwe no kgenda mbegera bampa imbabazi, bansura, bansuhuza numvise ngarutse mu buzima bwiza. Hari n’undi muryango witwa GR wadusuye udukorera isanamitima, uradusura ndetse uratuganiriza numva ndabohotse”.
Kugira ngo yemere ko yahawe imababazi, Patric yateguye ibirori atumiramo abantu batandukanye bimubera igihamya ati “Natumiye umuyobozi GR, abacitse icumu, abaturanyi, inshuti n’abanyetorero mu birori by’isabukuru” Nabwiye umuyobozi nti “Kuko ndi umugeni sindibufate ijambo, ariko wowe ubimvugire ko nakoze Jenoside n’abatari babizi babimenye bambabarire. Byarakozwe bigenda neza cyane kandi nyuma numvise nakiriye imbabazi ndetse ndabyibuha”.
Asoza ubuhamya bwe arishimira imbabazi yahawe n’abantu ndetse n’Imana, si ibyo gusa ahubwo yishimira intabwe amaze gutera mu gikorwa cy’ubumwe n’ubwiyunge. Aboneraho kandi gukangurira n’abandi bafite umutima ubacira urubanza kwegurira Yesu ubuzima bwabo akaba ari we ubugenga ndetse bagasaba imbabazi z’ibyaha bakoze.
Source: Agakiza tv
[email protected]


text:
Kugabanya ibiro ntibiba byoroshye, cyane cyane noneho iyo ufite ibiro birengeje urugero. Ibiro birengeje urugero ni ikibazo gikomereye ubuzima, kuko biri ku isonga mu bitera indwara zikomeye nk’izibasira umutima, diyabete, kanseri, kwigunga n’izindi zibasira imikorere y’umubiri.
Kugabanya ibiro ukagera ku rugero rukwiye bishobora kugufasha kwirinda ibyo byago byose, no kurushaho kugaragara neza.
Imyitozo ngorora mubiri ndetse no kurya neza biri mu byagufasha kugabanya ibiro niba ufite byinshi. Gusa rimwe na rimwe mu kubigabanya, benshi ntibamenya ibyo bagomba kwirinda kurya, byabafasha kugera ku ntego biyemeje.
Nkuko hari ibiryo byagufasha gutakaza ibiro, hari n’ibyo ugomba kugabanya kuko byatuma aho kugabanuka, byiyongera cyane.
Ibyo kurya ugomba kwirinda mu gihe wifuza kugabanya ibiro
1. Ifiriti
Ifiriti yaba iy’ibirayi, ibitoki cg ibijumba ni bimwe mubyo kurya birimo amavuta menshi. Niba wikundira cyane ku birya, kunanuka ukwiye kubyibagirwa.
Ibi biryo bibonekamo calories nyinshi ndetse n’ibinure, bituma aho kugabanya ibiro ahubwo byiyongera. Ifiriti izwiho kongera isukari mu maraso cyane kimwe n’urugero rw’umusemburo wa insulin, byose bituma urya ibiryo byinshi.
Amafiriti cyane cyane nk’ay’ibijumba abonekamo isukari nyinshi, kubera gutekwa mu mavuta ashyushye cyane bikora ikinyabutabire cyitwa acrylamide, kiboneka mu bitera kanseri.
Mu gihe wifuza kugabanya ibiro, ifiriti iza ku mwanya wa mbere w’ibyo ugomba kwirinda cg kugabanya cyane mubyo kurya byawe.
2. Imigati
Mu gihe wifuza gutakaza ibiro, ukwiye kugabanya imigati urya (aha turavuga imigati isanzwe, itari ikozwe mu ngano zuzuye).
Ibinyamasukari biboneka mu migati birabyibushya cyane kandi buriya kubera urugero rw’isukari ifite, nyuma y’akanya gato wumva ushonje, ukaba wakwifuza kongera kurya cyane. Ibinyampeke bikoze imigati byongera isukari yo mu maraso, bityo bikaba bishobora gutera diyabete no kwiyongera ibiro cyane.
Niba ukunda imigati, ariko ukaba ushaka gutakaza ibiro, ushobora kurya imigati ikozwe mu ngano zuzuye, kuko yo ikungahaye cyane kuri fibres, imyunyungugu ndetse na vitamin zitandukanye.
Ugomba kandi kugabanya ibiryo byose bikozwe mu ngano zituzuye nk’umuceri cg amakaroni, ukabirya gacye niba wifuza kugabanya ibiro.
3. Inzoga n’ibinyobwa bisembuye
Ibinyobwa bisembuye urebye nta ntungamubiri na nke kenshi usangamo. Niba wifuza kugabanya ibiro, ukwiye kwirinda inzoga.
Mu gihe unyweye inzoga cyane cyane iza rufuro zikivanga n’ibyo wariye by’ibinyamasukari cg ibindi birimo proteyine nyinshi n’ibinure, zigabanya itwikwa ry’ibinure, zikongera ubushobozi bw’umubiri bwo kubika ibinure. Niyo mpamvu uzasanga, abanywi b’inzoga bazana inda mu gihe gito.
Inzoga n’ibinyobwa byose bibonekamo alukolo, byongera ikorwa ry’umusemburo wa cortisol wongera icagagurwa ry’imikaya, ukabika cyane ibinure. Ibi bigira ingaruka mu kongera ibiro cyane no kubyibuha cyane.
4. Soda n’ibinyobwa biryohera
Ibinyobwa kenshi tumenyereye nka fanta n’ibindi biryohera bikorerwa mu nganda, byongerwamo ibintu byinshi bituma bigira uburyohe, ibi byongerwamo bigira uruhare runini mu kongera ubushake bwo kurya cyane, bityo bigatuma wongera ibyo urya.
Mu gihe wifuza kugabanya ibiro ni ngombwa kubyirinda, ukibanda ku mazi cg se amazi arimo indimu. Waba ushaka ibiryohera ugashaka uburyo wikorera umutobe w’umwimerere, atari iyanyujijwe mu nganda yongerwamo ibiyiryoshya.
5. Margarine
Margarine benshi bakunze gushyira ku mugati, cg se bakayirya mu biryo, yuzuyemo ibinure (hydrogenated fats) byangiza umubiri kurusha ibisanzwe byuzuye (saturated fats) biboneka mu mavuta y’inka.
Uretse kuba yatuma wongera ibiro, inongera ibyago byo kuba wakwibasirwa n’indwara z’umutima.
Ibyo kurya bibonekamo cyane ibinure bibi (hydrogenated fats), bitera kandi indwara za diyabete, bitewe n’ukwinangira k’umusemburo wa insulin ku mubiri.
6. Ibyo kurya birimo amasukari menshi
Amafunguro arimo isukari nyinshi ni bimwe mubyo ukwiye kwirinda cyane mu gihe wifuza gutakaza ibiro.
Ibi byo kurya, abenshi bakunze kurya mu gitondo (nka za cake, ice cream kimwe n’ibindi binyampeke birimo amasukari menshi), kubera amasukari menshi aba arimo, umubiri ubihindura ibinure kugira ngo bibashe kubikika. Ibyacishijwe mu nganda byo byongera umubyibuho ku buryo bukabije.
Niba ukunda kurya ibinyampeke ni ngombwa kwibanda cyane ku bikize kuri fibres, kuko byagufasha kugabanya ibiro.
Mu gihe wifuza gutakaza ibiro, ibi ni bimwe mu byo kurya by’ingenzi ugomba kugabanya.


text:
Nyamagabe: Ibikorwaremezo begerejwe batangiye kubibyaza umusaruro
Yanditswe na NSHIMIYIMANA EMMANUEL
Abaturage bo mu murenge wa Gatare, Akarere ka Nyamagabe barashimira Umukuru w’igihugu watumye bagezwaho ibikorwa bitandukanye kugeza ubu bakaba baratangiye kubibyaza umusaruro.
Ibikorwa bishimira birimo gusubizwa ubutaka bahingaga nk’intizanyo, bagahabwa ibyangombwa byabwo, umuhanda ubahuza n’utundi turere no kugezwaho amashanyarazi.
Ibi byose babigaragarije Umuyobozi w’Intara y’Amajyepfo ubwo aheruka kubasura bari mu nteko y’abaturage ndetse bamusaba ko ishimwe ryabo yarishyikiriza Umukuru w’Igihugu.
Uzabakiriho Elias utuye muri uyu murenge wa Gatare akaba umuhinzi mworozi yagize icyo avuga kuri ibyo byiza bagejejweho.
Yagize ati “Guverineri w’Intara y’Amajyepfo, turagira ngo tugutume kudushimira Perezida wa Repubulika, uriya muhanda uva mu Gasarenda nta bwo wagendwaga ariko turawumushimira, ubu umuntu wese arareba televiziyo aracana amashanyarazi, n’imirima yaduhesheje twahingaga nk’intizanyo nyuma akaza kutwemerera bakaduha ibyangombwa by’ubutaka ibyo byose turabimushimira.”
Yavuze ko usibye umuhanda uva mu Gasarenda bubakiwe hari n’undi uva Mushubi werekeza Gisovu, iyo mihanda yose ikaba yaroroheje ubuhahirane hagati y’abaturage.
Gusa ibi bikorwa binagarukwaho na Menyayabo Pollain uvuga ko ubwo Perezida yabasuraga ari nawe wamubajije ikibazo cy’ubutaka bakaza guhita babusubizwa.
Ati “Ubwo Perezida aheruka ino nige wamubajije ikibazo cy’ubutaka kandi barabudushubije, ubu turaguza amafaranga mu mabanki tugatanga ubutaka bwacu nk’ingwate ni yo mpamvu mubona tumerewe neza.”
Aba turage bo muri uyu murenge bavuga ko ibi bikorwa byatumye barushaho gutera imbere, by’umwihariko ibikorwa by’ubuhinzi dore ko ngo banahawe n’ishwagara yatumye ubu umusaruro w’ibirayi wariyongereye.
Guverineri w’Intara y’Amajyepfo Mureshyankwano Marie Rose yabijeje kubatumikira, abasaba kurushaho kubyaza umusaruro ibyo bikorwa kugira ngo bibageze ku kifuzo cyo gutera imbere.
Yanabasabye kandi kurushaho gukorana umwete no gusigasira umutekano kuko ari wo shingiro rya byose, aho yabibukije kudasinda umutekano maze ngo bawurangareho.
Ati “Muramutse mwibagiwe aho mwavuye, mukibagirwa ko hari igihe kigeze kubaho cy’umutekano muke, mukibagirwa ko hari igihe kigeze kuba Abanyarwanda bagacikamo ibice by’amoko ariko tukaza kugira umugisha, tugira Imana tukabona Leta y’ubumwe ikatubohora ikatwunga tukongera tukaba Abanyarwanda, ndabasaba kubumbatira ibyagezweho.”


text:
Ikawa
Ikawa (izina ry’ubumenyi mu kilatini Coffea) ni igiti
Ikawa yageze mu Rwanda ahagana mu mwaka wa 1900, ariko ubushakashatsi kuri iki gihingwa bwatangiye mu mwaka 1930 ubwo hageragezwaga imbuto zitandukanye z’ikawa zivuye muri Mulungu (Repubulika Iharanira Demokarasi ya Kongo).
Ikawa ubu ifata umwanya wa kabiri mu bihingwa nyuma y’icyayi mu kwinjiza amadovize ariko ihura n’ibibazo by’ibyonnyi n’indwara, uburyo bwo guhinga budatunganye n’imbuto zidafite umusaruro uhagije.
Kunywa ikawa bigira rukuruzi yo gutera kanseri yo mu ruhago, yo mu mabere, cyangwa ibiturugunyu (tumeur) ni utubyimba tubanziriza kanseri.
Ikawa na Indwara ya diyabete[edit | edit source]
N'ubwo abantu benshi usanga batinya ikawa kubera ko izamura umuvuduko w'amaraso, habayeho ubushakashatsi bwakozwe mu gihe cy'imyaka 18 ku bagore 1361 bafite imyaka iri hagati ya 39 na 65 banywaga ikawa, maze basanga 74 bararwaye indwara ya diyabete. Baje gusanga ikawa ifasha mu kwirinda diyabete kuri 45% ku banywa uturahuri (tasses) 3 cyangwa 4 ku munsi, kuri 61% abanywa uturahuri 5-6 ku munsi, naho abanywa uturahuri 7 ku munsi ikabarinda kuri 52%. Bikaba bigaragara ko abanywa uturahuri 5 cyangwa 6 aribo barindwa ku kigero cyo hejuru.
Mu bundi bushakashatsi bwa études sur la santé des infirmières bwakozwe ku bantu benshi, barimo abagabo 41234 n`abagore 84200 batarwaye yaba diyabete, yaba kanseri cyangwa se n'indwara z'umutima, bagiye bareba uburyo banywamo ikawa nyuma y'imyaka ibiri na nyuma y'ine. Nyuma abarwaye diyabete bari abagabo 1333, n'abagore 4085. Aho naho bamenye ko caféine iboneka mu ikawa ifite uruhare mu kurinda indwara ya diyabete, yaba ku bagore cyangwa se no ku bagabo. Cafeine kandi si diabete gusa ivura byagaragaye ko irwanya indwara nyinshi zitandukanye mumubiri. Bakaba banavuga ko ari byiza ku bamaze kurwara diyabete kunywa ikawa kuko ifasha mu bijyanye n'uko umubiri wakira umusemburo wa insuline ndeste n`uburyo umubiri wihanganira glucose. Igisigaye ku bashakashatsi akaba ari ukumenya buryo ki irinda iyo ndwara. Gusa ni ngombwa kwirinda gukabya, nta kurenza uturahure 5 cyangwa 6 ku munsi![1]


text:
Ibi byatangajwe ubwo hamurikwa ubushakashatsi Transparency International Rwanda, yakoze ku mikorere y’amashuri y’imyuga n’ubumenyingiro no kugaragaza icyuho kikiri mu myigishirize yayo cyane ko ari ryo pfundo n’izingiro ubukungu bw’u Rwanda buzaba bwubakiyeho muri 2035.
Kuri uyu wa Kane, tariki ya 23 Nzeri 2021 Transparency International Rwanda, yagaragaje ko mu mikorere y’amashuri y’imyuga n’ubumenyingiro hakigaragaramo ruswa nubwo yagabanutse ugereranyije n’imyaka yashize kuko iri munsi 10%.
Hagaragajwe ko abanyeshuri basabwe ruswa bangana na 9.41% naho abarimu bo bakangana na 7.98%.
Umuyobozi Nshingwabikorwa wa Transparency International Rwanda Mupiganyi Apolinaire, yagaragaje ko hari intambwe yatewe ariko yemeza ko hakigaragaramo ruswa.
Yagize ati “Twakwishimira cyane ibyo igihugu cyagezeho ariko ibibazo bigaragara cyane cyane bijyanye na ruswa yaba igaragara ishingiye ku bantu ku giti cyabo. Ruswa igaragara iraturuka ku cyuho cyaba kigihari cyo gukorera mu mucyo binyuze mu kugaragaza icyo umuntu akora cyangwa ikurikiranabikorwa.”
Yagaragaje ko guteza imbere gahunda yo kwigisha ubumenyingiro bisaba guhaguruka kw’impande zose kugira ngo n’ibyuho bikigaragara muri ubu burezi bishakirwe umuti.
Umunyamabanga wa Leta muri Minisiteri y’Uburezi ushinzwe ikoranabuhanga namashuri y’imyuga n’ubumenyingiro, Irere Claudette, yagaragaje ko ibibazo byakunze kugaragara cyane mu mashuri y’imyuga n’ubumenyi ngiro ahanini byaterwaga no kuba nta muntu wari uhari wo kubazwa inshingano cyane ko byose byahurizwaga mu Kigo cy’Igihugu gishinzwe imyuga n’ubumenyingiro (WDA), ariko ubu zimwe mu nshingano zacyo zashyizwe mu bigo binyuranye byitezweho gutanga umusaruro.
Yagaragaje ko hari gahunda yo gukorana n’inganda ku buryo umunyeshuri ashobora kuzajya yiga amasomo angana na 60% mu ishuri na ho 40% akaba ari ubumenyi buvanwa mu nganda binyuze mu mikoranire y’amashuri y’imyuga n’ubumenyingiro n’inzego z’abikorera.
Yakomeje agira ati “Kugira ngo ibyo bikunde ni uko uruganda ndetse n’ishuri biba bifitanye imikoranire iri ku rundi rwego. Tuzakomeza tubahuze nk’uko n’ubundi ibyo tubikora.”
Yagaragaje ko iyi gahunda yanatangiye ku bigo bimwe na bimwe byo mu Burengerazuba bw’u Rwanda kandi ko nitanga umusaruro izakomereza n’ahandi.
Ati “Ibyo byose twarabitangiye ndetse niBnabyo dushaka kugira ngo dushyire imbere.”
Imenyerezamwuga mu mashuri ya TVET rirakemangwa
Amasomo yo mu mashuri y’imyuga n’ubumenyingiro ubusanzwe yakabaye ashingiye ku mikoro yo mu mashuri ndetse n’imenyerezamwuga mu byo biga.
Gusa ubushakashatsi bwa TI Rwanda bugaragaza ko abanyeshuri benshi batabona imenyerezamwuga nk’uko bikwiye n’abaribonye bagakora igihe gito abandi bagahabwa inshingano zitandukanye n’ibyo biga.
Ubushakashatsi bugaragaza ko abanyeshuri 77.29% ari bo babashije gukora imenyerezamwuga bakarirangiza naho 22.71% ntibarirangize. Muri abo ariko abagera kuri 59.90% bahawe imenyerezamwuga riri hagati y’ukwezi kumwe n’abiri gusa. 16.38% bahabwa iri hagati y’amezi abiri n’atatu ari nayo akenewe mu gihe abagera kuri 15.84% bahawe igihe kitagera no ku kwezi.
Hari n’abagagaraje ko rimwe na rimwe n’ibigo byabahaye imenyerezamwuga usanga bibaha imirimo itandukanye n’imyuga bigira bityo hagasabwa abarezi babo bakora ubugenzuzi kujya bibanda ku kumenya niba ibyo umwana yiga ari byo ari no kwimenyereza.
Ibyo bituma habamo kudindira ku bumenyi bw’abanyeshuri mu bijyanye no gushyira mu bikorwa ibyo bize.
Umwe mu babajijwe muri ubu bushakashatsi yagaragagaje ko intandaro yo gutanga imikoro mike mu mashuri ari ibikoresho bike, kandi bigira ingaruka ku bumenyi umwana ahabwa.
Yagize ati “Mu yandi mashuri y’imyuga, mu rwego rwo gusohora abanyeshuri beza, bisaba ibikoresho n’imikoro ihagije. Ariko ingengo y’imari yacu ntitwemerera kubona ibikoresho bihagije kubera ko tubona hagati ya miliyari imwe n’igice na miliyari ebyiri z’amafaranga y’u Rwanda kandi ni nka 10% gusa by’ayo tuba twifuza.”
Umuyobozi w’Ikigo cy’Igihugu gishinzwe guteza imbere Amashuri y’imyuga n’Ubumenyingiro, (RTB) Umukunzi Paul, yagaragaje ko kugira ngo amashuri y’imyuga n’ubumenyi ngiro atere imbere bisaba kubanza gukemura bimwe mu bibazo bikigaragaramo.
Yakomeje agira ati “Imbogamizi twavuga ni uko ibikoresho byifashishwa mu mashuri y’imyuga n’ubumenyingiro bihenze cyane kandi birasaba gushyiramo imbaraga nyinshi cyane. Izo mbaraga nyinshi ntabwo wahita uzibonera rimwe. Uburyo twigisha bisaba ibikoresho bigezweho; uko dutera imbere mu ikoranabuhanga dukenera ibindi bikoresho twigishirizaho kugira ngo wa mwana uri kwiga nasohoka hanze akajya mu kazi azasange yarabyigiyeho. Guhugura abarimu na byo bisaba imbaraga nyinshi.”
Yagaragaje ko kugira ngo intego igihugu gifite yo kubaka ubukungu bushingiye ku bumenyi igerweho bisaba imbaraga nyinshi z’inzego zinyuranye zirimo iz’abikorera ndetse na guverinoma n’abandi bafatanyabikorwa mu iterambere.
Kugeza ubu mu Rwanda habarurwa amashuri y’imyuga n’ubumenyingiro 366 avuye ku mashuri 35 muri 2010. Yigamo abanyeshuri bagera ku bihumbi 102 kandi intego igihugu cyihaye ni uko nibura muri 2024, 60% by’abanyeshuri barangije kwiga mu cyiciro rusange bazajya bakomereza mu myuga n’ubumenyi ngiro kuko ari byo bitanga amahirwe menshi mu kwihangira imirimo.


text:
Mu buzima busanzwe bijya bibaho ko umugabo ajya gukora imibonano mpuzabitsina n’uwo bashakanye bikamugora cyangwa akabura ubushake burundu. Iki ni ikibazo gishobora gusenya urugo ,cyane ko gutera akabariro hagati y’abashakanye ari inkingi ya mwamba yubaka urugo.
Ariko se umugabo ufite iki kibazo akwiriye kwiheba?Izi nama zikurikira nizo umugabo ukunda kubura ubushake bwo gukora imibonano mpuzabitsina yakurikiza zikamufasha.
1.Biganirize umugore wawe
Ibyishimo mu gutera akabariro ntibiva kure. Kuganira ,kwigishanya,gutegurana..Niba ujya ugira ikibazo ko igitsina cyawe kidahita gifata umurego ,wibyihererana . Umugorera wawe ashobora gukeka byinshi :ko utamukunda,umuca inyuma.. Birasanzwe musobanurire abimenye. Bishobora kuba biterwa n’ibintu byinshi:Umunaniro,ibibazo ufite,..Nubisobanurira mugenzi wawe azashyiramo imbaraga agufashe kugira ubushake.
2.Banza ufate ikiruhuko
80% by’ibabazo bituma igitsina cy’umugabo kidafata umurego biterwa n’umunaniro. Umunaniro n’umwanzi wa mbere w’imigenderekere myiza y’akabariro hagati y’abakudana cyane ku mugabo(gufata umurego kw’igitsina cye). Mbere yo gukora iki gikorwa byaba byiza ubanje ugakaraba umubiri wose nyuma ugafata ikiruhuko gihagije uryamye. Si byiza ko wihutira gutera urubariro ku rugo kandi ugifite umunaniro n’ibibazo by’akazi wiriwemo. Mu gihe cy’igikorwa mugomba kubanza gutegurana kugira ngo urusheho kubanza guha igitsina cyawe umurego.
3.Imyitozo ngororamubiri ni ingenzi
Duhora tubivuga kandi tuzakomeza tubibakangurira,gukora imyitozo ngororamubiri. Gukora imyitozo ngororamubiri bifasha umutima gutera neza ,bifasha imiyoboro y’amaraso gutembereza neza amaraso mu mubiri wose. Uko amaraso atembera neza,niko n’ubushyuhe bwiyongera mu mubiri .Bityo ntube wahura n’iki kibazo cyo kubura ubushake mu gihe cyo gutera akabariro.
Bituma umubiri wawe ugendera ku murongo bityo nujya gukora imibonano mpuzabitsina ntuzishakisha cyane nk’umuntu uhora yicaye. Ubushakashatsi bwakozwe na Journal Medical de la Sexualité bwerekanye ko 45% by’abagabo badakora imyitozo ngororamubiri bageze mu kigero cy’imyaka 40 bahura n’iki kibazo cyo kwishakisha bakibura mu gihe bagiye gutera akabariro n’abo bashakanye.
4.Reka itabi
Kureka itabi ni byiza ku buzima ariko bikaba akarusho ku mugabo wifuza ko igitsina cye gifata umurego mu buryo butagoranye. Ubushakashatsi bwerekanye ko abagabo banywa amasigara 10 ku munsi biyongerera ibyago byo kutagira ubushake buhagije, 16 % kuruta abatanywa itabi. Uyu mubare ugera kuri 36% ku bagabo banywa amasigara hagati ya 11 na 20. Gira vuba tangira ushake uko wava ku itabi ritazagusenyera. Niba ufite n’umugabo unywa itabi,bimukangurire bizabafasha mwembi.
5.Shyira urusenda mu mafunguro
Buri uko ufashe ifunguro byaba byiza ushyizeho n’urusenda. Urusenda rwongera uburyohe bw’ibiryo ariko burya ahanini rugira n’irindi banga ryo kukongerera ubushyuhe mu mubiri. Mu gihe cy’ibyumweru bibiri ururya buri munsi uzambwira uko uzaba umerewe mu gihe cy’ijoro ry’urukundo.
6.Fata ku gasembuye
N’ ubwo hari amadini atemerera abayoboke bayo kunywa ibisindisha,hari aho bigira umumaro. Ujye nibura unywa icupa cyangwa abiri mu cyumweru na byo bizagufasha kuzamura ubushyuhe mu mubiri wawe wari usanganywe. Abarokore bo twabagira inama yo kwihatira urusenda kuko rwo ntirubujijwe.
Icuparimweryokunywa ni ubuhebwoko
Nigiki wafata mugihe ugiye kuyikora kikagufasha
Wafata iki cyatuma utarangiza vuba murako kanya
Nkeneye ubufasha igitsina canje ntigifata umurego neza
Mwoduha numero mukoreshq kuri whatsapp kugira tuze turaronka Inama zanyu bitagoranye
Nanjye byari byaranze ariko nahuye n’umugabo w’Umuganga arabinkorera ubu ndaziririka kdi n’igitsina cyange cyari gito yampaye imiti ubu ntakibazo nongeye gguhura nacyo naho ubundi nari nshenye birangiye.mubaze 0788354951.
Nonese ntamuti waburundu waba uhari
Ndabakunda cyane kunama zanyu muduha murakoze
muje mutubwira ibyubaka umuryango
mumfashe nanj mez nab pe


text:
Umunyarwanda witwa Niringiyimana Emmanuel wo mu murenge wa Murambi mu karere ka Karongi, wamamaye cyane ubwo yakoraga umuhanda ureshya n’ibirometero birindwi wenyine kandi nta nyungu ategereje, yatewe n’abagizi ba nabi bangije imwe mu mizinga ye yamufashaga kwiteza imbere.
Mu kiganiro yahaye KT Radio dukesha iyi nkuru,Niringiyimana yavuze ko mu ijoro ryo ku cyumweru taliki ya 15 Werurwe 2020, abantu bataramenyekana bagiye aho yororera inzuki biba imizinga ye iyindi barayangiza.
Yagize ati “Bagiyemo barayangiza.Harimo iyo Sina Gerrard yampaye.Baragiye bangiza imwe indi barayitwara,n’uwa kijyambere umwe barawutwara.Baragiye imwe barahakura,indi basiga irangaye gusa umugabo unkorera yarongeye arasanasana.Ejo abayobozi babyiriwemo bagiye kumpa impapuro njyana kuri RIB”.
Niringiyimana yavuze ko nta muturanyi we bafitanye ikibazo ahubwo ngo hari abo akeka bamugendaho.
Ati “Nta kibazo dufitanye ahubwo n’urugomo.Hari abangendaho.Hari uherutse kumbwira ngo “Uziko imizinga yawe baraye bayitwaye.’Nibaza ukuntu yabimenye kandi imizinga iba mu gihuru biranyobera.”
Niyibizi Emmanuel ushinzwe irangamimerere muri uyu Murenge yabwiye KT Radio ko bakoze inama n’abaturage ndetse abantu baketswe bazakorwaho iperereza.
Nyuma yo kwamamara kwa Niringiyimana,bamwe mu baturanyi be bamugiriye ishyari cyane abandi baramwanga bamushinja ko abarega ku bayobozi.
Uyu musore wamenyekanye kubera ibikorwa by’ubwitange bifitiye abaturage akamaro,yari amaze kugera ku mizinga 24, irimo 10 ya kijyambere n’indi 14 isazwe.Aba bagize ba nabi bayirayemo batwara 2 indi 6 irangizwa.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
mumutabare rwose ba Gitifu,nashinzwe iperereza murebe ukuntu mubyitaho vuba iyo umuntu yagutangiye murubwo buryo bifata indi ntera ngirango ntawutazi ubwitange bwuwo musore Ndagirango nibutse Gitifu ko Atarakora muntoki zumusaza ariko uriya musore yarahakoze abyitondere
Uwo musore ndasaba inzego zibishinzwe kumukurikiranira ikibazo kuburyo bwihuse niba batangiye kumugirira ishyari, kuko ibikorwa bye ntawutabizi nisi yose irabizi rero uwo agize icyaba muruwo murenge ngirango Gitifu arumva neza icyakurikira niba batangiye kumuca intege gahoro gahoro bamutangiye umwanzi nuguhera mubyo wihangiye rero iyo mizinga ye irambabaje rwose
Ariko kuki tubona umuntu yimereye neza tukamugirira ishyari nukuberiki koko, nibamureke nigihe cye! Njye nzi neza ko ejo heza he ari heza niyo mpamvu mudakomeza kumutesha umutwe mwibuke ko akiri muto, rero musigeho, ninkinkuru ndi gusoma muri iyi minsi ngo batemy imyaka cg urutoki rw’umuturage, iyo myaka yakugize ite? Banyarwanda mwisuzume, ese koturi mubihe bitandukanye Imperuka ije igasanga Uri mubugizi bwa nabi nkubwo urabona utasigara?
Uretse n’ubujura,ibi byatewe n’ISHYARI bamugiriye.Ishyari ni kimwe mu bintu bituma isi iba mbi.Itera ubwicanyi,coups d’état,etc....Mwibuke ko Gahini yishe Abel kubera ishyari.Umwami Sawuli yahize Dawudi ngo amwice kubera ishyari.Kimwe n’abandi bantu bose bakora ibyo Imana itubuza,abagira Ishyari nabo bazarimbuka ku munsi wa nyuma.Isi izasigaramo gusa abantu bumvira Imana nkuko Imigani 2:21,22 havuga.


text:
[wptab name=’Isomo: Abanyaroma 7′]
Isomo ryo mu ibaruwa Pawulo intumwa yandikiye Abanyaroma 7,18-25a
Bavandimwe, koko kandi nzi neza ko icyiza kitandimo, kubera intege nke z’umubiri wanjye. Nshobora kwifuza icyiza, ariko kugikora bikananira. Kuko icyiza nifuza ntagikora, naho ikibi ndashaka akaba ari cyo nkora. Niba rero icyo ndashaka ari cyo nkora, ntibikibaye jyewe ugikora ahubwo ni icyaha gituye muri jye. Jyewe ushaka gukora icyiza, nsanga hari iri tegeko ko ikibi ari cyo kimbangukira. Nishimira amategeko y’Imana mu mutima wanjye, nyamara nkabona irindi tegeko muri jyewe rirwanya itegeko ry’umutima wanjye, ku buryo ndi imbohe y’itegeko ry’icyaha rindimo. Mbega ngo ndaba umunyabyago! Ni nde uzankiza uyu mubiri wagenewe gupfa? Imana ishimwe muri Yezu Kristu Umwami wacu![/wptab]
[wptab name=’Zaburi ya 118 (119)’]
Zaburi ya 118 (119), 66.68, 76-77, 93-94
Unyigishe ibyiza by’ubushishozi n’ubumenyi,
kuko niringiye amatangazo yawe.
Uri umugwaneza n’umugiraneza,
unyigishe ugushaka kwawe.
Urukundo rwawe ni rwo rwampoza,
nk’uko wabisezeranije umugaragu wawe.
Impuhwe zawe nizincengere maze mbeho,
kuko amategeko yawe antera ubwuzu.
Sinzigera nibagirwa amabwiriza yawe,
kuko ari yo untungishije.
Ndi uwawe, unyirokorere,
kuko ndangamiye amabwiriza yawe.
[/wptab]
[end_wptabset]


text:
Gisagara:Imiryango 68 y’abatishoboye yahawe inzu
Yanditswe na admin
Imiryango 68 y’abatishoboye yo mu karere ka Gisagara, yahawe inzu hagamijwe kuyifasha kubona aho iba heza, bashimira Leta ibakijije guhora basembera, bashaka aho bacumbika.
Bamwe mu bagize iyi miryango yashyikirijwe inzu muri aka karere ka Gisagara, bavuga ko bishimira cyane uburyo Leta y’u Rwanda itajya ireka kwita ku baturage bayo.
N’ibyishimo byinshi, Niyonsaba Prisca, umubyeyi w’imyaka 61 wahawe inzu, yavuze ko yari amaze imyaka igera ku 8 acumbika, aho ngo yari amaze gucumbika mu nzu zisaga 10.
Avuga ko atagiraga amahirwe yo kumara kabiri aho bamucumbiye, kuko kubera uburwayi afite bw’igifu bitamworoheraga kubona ubwishyu bw’inzu, abamucumbikiye barambirwa bakamwirukana.
Yagize ati “Nari maze imyaka 8 nshumbika, nari maze gucumbika mu nzu zisaga icumi. Ubusanzwe ngira indwara y’igifu, iyi ndwara ikambuza gushakisha ubuzima, aho bitanyoroheraga kubona ubwishyu bwo kwishyura aba banshumbikiye, bwacya bakanyirukana.
Ariko ubu ntimwakumva uburyo nishimye, nishimiye ko nabonye iwange, nishimiye ko nta we uzongera kumbwira ngo mvira mu nzu, ndashima ubuyobozi bwacu cyane cyane Nyakubahwa Paul Kagame, uhora atekereza ku mibereho myiza yacu nk’abaturage.”
Undi muturage witwa Ndayambaje nawe wahawe inzu, yakomeje agira ati “Sinabona uko mbabwira uko nishimye, reba ubu nashakishaka imibereho y’umuryango wange, ngaca inshuro zo kwishyura icumbi, nkanaca inshuro zo gushaka igitunga umuryango wange.
Kubura ubwishyu bwo kwishyura icumbi byahoraga bituma abanshumbikiye bansohora mu nzu uko bwije n’uko bukeye batananteguje ngo mvira mu nzu nkinge, ibi byatumaga ntatera imbere ariko ubu rwose nijeje ubuyobozi ko imibereho yange igiye guhinduka nkatera imbere kuko ntaho nzongera gutanga ubwishyu.”
Rutaburingoga Jerome, Umuyobozi w’Akarere ka Gisagara, avuga ko ingamba bafite ari uko muri ako karere buri muturage agira aho atura kandi heza. Asaba abahawe izo nzu kuzifata neza.
Yagize ati “Muri gahunda yacu ni uko buri muturage wo mu karere kacu agomba kugira aho atura kandi he, kuko bizabafasha kubaho nabo batekereza kwiteza imbere, ikindi tubasaba rero ni ukumva ko izi nzu ari izabo bwite, bakazifata neza hagira ahangirika bakihutira kuhasana badategereje ubufasha bwava ahandi.”
Akarere ka Gisagara kahize kubaka inzu 1429. Kugeza ubu izigera ku 1078 ni zo ziri kubakwa, aho uku kwezi kuzashira zose zuzuye. Izi zatashywe 68 zikaba zarubatswe ku bufatanye na Minisiteri y’ubutegetsi bw’igihugu, n’ingabo z’igihugu.
UMUTONI BEATHA


text:
Uwitwa MUGENZI Afite Girlfriend Bamaranye Igihe Bakundanye Gusa Mubyumweru Bibiri Bishize Nibwo Yaguye Mukantu Ubwo Uwo Mukunzi Yaje Kumutangariza Ko Atwite,Kuko Bari Bamaze Igihe Bakoranye Imibonano Mpuzabitsina Girlfriend We Yaje Kumutangariza Ko Yasamye Inda Ubwo Baryamanaga! Anamusaba ko Bakora Ubukwe Kuburyo Bwihuse Kko Byari Kugaragara Nabi Muri Familly Uyu ?#?Mugenzi? Yamwemereye Ko Agiye Kubibwira Ababyeyi Be Ndetse Ko Nibanamutera Utwatsi Ko Azakora Uko Ashoboye Ubukwe Bukaba! Akibibwira Ababyeyi Ntibabyishimiye Ariko Bamwerera Ko Bagiye Kumufasha Gukora Ubukwe Kko Nabo Batari Bishimiye Kuba Baseba,ubukwe Bwashyizwe Mugihe Cy'ukwezi N'igice. Bakinyemerera Nahise Mumenyesha Gahunda Y'ubukwe Ntacyo Yahise Atangaza Nyuma Nibwo Yaje Kumbwira Ko Yagiraga Arebe Uko Ndibubyitwaremo! Kuva Icyo Gihe Nahise Ndakara Mfata Icyemezo Cyo Kutamuvugisha. Ubu Ndikwibaza Uko Mbwira Ababyeyi Ko Cyari Icyinyoma?,none Nkomezanye Nawe Murukundo Ko Numva Yanciye Intege? Rwose Mumbwire!
Video Abakobwa Beza
Subscribe to: Post Comments (Atom)


text:
Mu Byakozwe n’Intumwa 13:38 baragira bati, "Nimumenye rero, bavandimwe ko ari ku bwa Yesu mwamenyeshejwe ibabarirwa ry’ibyaha."
Imbabazi ni iki, kuki jyewe nzikeneye?
Ijambo "Imbabazi" risobanura guhanagura urutonde rw’ibyaha, kugira impuhwe, gusiba ideni. Iyo dukoreye nabi abandi dusaba imbabazi kugira ngo twongere tugirane umubano mwiza. Imbabazi ntizitangwa kuko nyiri ukuzaka akwiriye kubabarirwa. Nta muntu ubereye kubabarirwa! Imbabazi ni igikorwa cy’urukundo, impuhwe, ingabire. Kubabarira ni icyemezo umuntu afata kugira ngo yoye kugirira undi ingingimira, akirengagiza ibyamukorewe bidakwiye.
Bibiliya itubwira ko twese dukeneye imbabazi zituruka ku Mana. Twese twaracumuye. Umubwiriza 7:20 agira ati" Koko rero ku isi nta ntungane ihari ikora neza ntiyigere icumura." 1 Yohani 1:8" Niba tuvuze tuti ’Nta cyaha tugira’tuba twibeshya ubwacu, nta kuri kuba kuturimo."
Icyaha icyo ari cyo cyose gifatwa mbere na mbere nk’igikorwa cyo kwigomeka ku Mana (Zaburi 51:4). Bityo rero, dukeneye cyane rwose imbabazi z’Imana. Niba ibyaha byacu bitababariwe, tuzabaho iteka ryose dushegeshwa n’ingaruka z’ibyaha byacu(Matayo 25:46; Yohani 3:36).
Imbabazi-Nazihabwa nte?
Amahirwe twigirira ni uko Imana ari urukundo kandi ni nyir’impuhwe-ihora yiteguye kutubabarira ibyaha byacu! 2Petero 3:9 agira ati," . . . Ni mwebwe yihanganira, kuko adashaka ko hagira n’umwe worama, ahubwo ko bose bisubiraho bakamugarukira." Imana ishaka kutubabarira, ni yo mpamvu imbabazi zihora zidutegereje.
Ubundi igihano kidukwiriye cy’ibyaha byacu ni urupfu. Mu Banyaroma igice cya mbere 6:23 hagira hati," Nuko rero ingaruka y’icyaha ni urupfu. . ." Nta nyungu dukomora ku gucumura uretse kunambira mu rupfu. Imana, mu mugambi wayo utagira inenge, yigize umuntu-Yesu kristo(Yohani 1:1, 14)Yesu yapfiriye ku musaraba, aratwigurana yemera igihano twagenewe-urupfu.
2 Abanyakorinti 5:21 baratwigisha ngo," Kugira ngo nk’uko icyaha cyari cyaraganje mu rupfu, n’ineza izaganze mu butungane." Yesu yapfiriye ku musaraba, aratwigurana! Nkuko ari Imana, urupfu rwa Yesu ruhesha imbabazi ku byaha by’isi nzima. 1 Yohani 2:2 agira ati" Ni nawe gitambo cy’impongano y’ibyaha byacu, ndetse atari ibyaha byacu byonyine ahubwo n’iby’isi yose." Yesu yazutse mu bapfuye, atangaza ko atsinze icyaha n’urupfu. (1 Abanyakorinti 15:1-28). Himbaza Imana, mu rupfu n’izuka bya Yesu Kristo, mu gice cya kabiri cy’Abanyaroma 6:23 ukuri dusoma," . . . Naho ingabire y’Imana ni ubugingo bw’iteka muri Kristo Yesu Umwami wacu."
Urifuza kubabarirwa ibyaha byawe? Mbese wiyumvamo ikiniga kiguhora ku mutima y’uko uri umunyacyaha ukaba usa naho wananiwe kukikura? Imbabazi z’ibyaha byawe zirahari niba ufitiye ukwemera Yesu Kristo yuko ari we mucunguzi wawe. Abanyefezi 1:7 bagira bati,’ Ni we dukesha gucunguzwa amaraso ye, tukamuronkeramo imbabazi z’ibyaha byacu, ku rugero rw’ubusendere bw’ineza yayo.’ Yesu yatwishyuriye ideni, kugira ngo tubashe kugirirwa imbabazi.
Icyo umuntu asabwa gukora cyonyine ni ukwaka imbabazi Imana muri Yesu, ukemera ko Yesu yaturihiye agatanga ubuzima bwe ngo duhabwe imbabazi-kandi azakubabarira! Yohani 3:16-17 adufitiye ubutumwa bwiza cyane bugira buti, "Koko Imana yakunze isi cyane bigera aho itanga umwana wayo w’ikinege, Igira ngo umwemera wese atazacibwa, ahubwo agire ubugingo bw’iteka. Icyakora Imana ntiyohereje umwana wayo ku isi ngo ayicire urubanza ahubwo yagira ngo akize isi."
Imbabazi -Mbese koko biroroshye kuzihabwa?
Yego rwose biroroshye! Ntacyo waha Imana ngo iguhembe imbabazi zayo. Ntabwo wagura imbabazi z’Imana. Icyo usabwa cyonyine wazihabwa, ubikesheje ukwemera, ubikesheje ubwiza n’impuhwe z’Imana. Niba ushaka kwemera Yesu Kristo ko ari we Mucunguzi wawe hanyuma ukaronka imbabazi ziturutse ku Mana, dore isengesho wavuga. Kuvuga iri sengesho cyangwa se irindi ryose sibyo bizakurokora. Icyizere cyonyine ugirira muri Kristo nicyo gishobora kugukiza ibyaha.
Iri sengesho ritubere gusa inzira yo kugaragariza Imana ukwemera tuyifitiye no kuyishimira Imbabazi yaduhaye.’ Mana, nzi neza ko nagucumuye ho ko nkwiriye kandi guhannwa. Ariko Yesu Kristo yambereye igitambo ahannwa mu kigwi cyanjye none mbinyujije mu kwemera mufitiye ngirira ikigongwe. Ikizere cyanjye nkigiriye Wowe kugira ngo umpe agakiza. Shimirwa Mana kubera ingabire zawe uduha zitagira uko zisa hamwe n’impuhwe utugirira! Amen!
Mbese wafashe icyemezo cyo kwiyegurira Kristo ubikuye ku byo umaze kwisomera hano?
Source: www.gotquestions.org/Kinyarwanda
[email protected]


text:
Iyo ubajije ba mukerarugendo bakunze kujya muri Kenya na Tanzania agace kabashimisha bakunda gusura bakubwira ko ari agace gatuwe n’abamaasai.
Kubera ko abantu bo mu bwoko bwa Masayi bafite umuco wihariye udakunze kugaragara ahandi.
Maasai n’ubwoko butuye mu mashyamba akikije za Parike z’inyamaswa. Ubu bwoko bukaba bukunze kugira umuco wo kunywa amaraso y’inyamaswa no guhiga intare cyane.
Gusa nta muntu utari uwo mu bwoko bw’abamasayi uzi neza imico yabo ku buryo buhagije, usibye ibintu bimwe na bimwe abamasayi babwira abantu bityo bigatuma hari imico yabo tumenya ariko nayo itari myinshi.
Hano hari ibintu bigera ku 8 twagukusanyirije utari uzi ku bwoko bw’abamasayi.
Icya mbere nuko abamasayi ari ubwoko butuye mu majyepfo ya Kenya no muri kenya yo hagati, kandi nanone ubuu bwoko buboneka no muri Tanzania.
Icya kabiri nuko abamasayi bagira umuco wo kunywa amaraso y’amatungo. Nubwo kunywa amaraso y’amatungo ari ibintu bitamenyerewe mu yandi moko atuye Isi ariko bo ni umuco bubaha cyane.
Abahungu b’abamasayi bakunze kunywa amaraso iyo bakebwe (kubasilamula), naho abagore bayanywa iyo babyaye, mu gihe abasaza bakuru bo bakayanywa mu gihe bumva bafite amavunane.
Icya gatatu nuko Abamasayi bakunze guhiga intare cyane gusa ubu buhigi ntibucyemewe na guverinoma zombi (Kenya na Tanzaniya) kubera ko intare, kimwe n’izindi nyamaswa nyinshi, zigenda zigabanuka cyane kandi zigana ku rutonde rw’ibinyabuzima bigenda byangirika.
Ariko hashize igihe, abaturage ba Maasai baha uburemere bwo guhiga intare bufatwa nk’umuhango wo gutambuka ku barwanyi bato bifuzaga kwerekana ubutwari kandi bafite imbaraga.
Aba bahigi babo bahiga mu matsinda kandi intare z’ingabo ni zo zonyine zihigwa.
Icya kane nuko aba Maasai baha agaciro cyane abana babo hamwe n’amatungo. Kuri Maasai, inka ni uburyo bw’ifaranga. Bamara ubuzima bwabo bwose bakusanya ubutunzi bwabo mu buryo bw’inka.
Amatungo bayakoresha mu gushiraho imibereho, kurongora, gucuruza no kurinda ejo hazaza habo. Mubyukuri, ikintu cyonyine bashobora guha agaciro kuruta inka zabo ni umwana.
Aba Maasai babona ko abana ari umugisha ku baturage bose kandi abagore babo bagira uruhare rwabo kandi bakagira uruhare muri societe babyara abana benshi uko bashoboye, kuko kuboneza urubyaro si igitekerezo bemera habe na gato.
Icya gatanu nuko aba Maasai batajya bashyingura abantu babo bapfuye, kuko bo bemera ko iyo umuntu apfuye iherezo rye riba rigeze, urugendo rwe rw’ubuzima ruba rurangiye, ahubwo bo umurambo bawushira ahantu hagaragara bawusize amaraso y’inyamaswa cyangwa ibinure ku buryo udusimba n’izindi nyamaswa ziwumva zikaza kuwurya.
Icya gatandatu nuko bakunze kubahiriza umuco wo kuraga bagendeye ku ruhererekane rw’umuryango. Iyo umubyeyi w’umugabo ashaje abona yegereje igihe cyo gupfa, ahamagara abahungu be, ubundi buri wese akagenda amuha ikintu cy’agaciro mu mitungo ye.
Akenshi rero babaraga inka, ba bahungu bakuru nabo baregenda bagaha imfura zabo igice gito cy’umutungo mu byo barazwe. Ibyo babikora mu rwego rwo kubatoza kuba abakuru b’imiryango.
Icya karindwi nuko mu muco w’aba Maasai nta mugabo wubaka inzu yo kubamo ahubwo abagore nibo bazubaka, bakaba bubaka inzu z’ibyatsi zikoze mu buryo bw’uruziga.
Inzu z’aba Maasai zizwi ku izina rya “Inkajijik”. Mu gihe abagabo bo akazi kabo ari ukuragira amatungo, guhiga no kubungabunga umutekano w’imiryango yabo.
Icya munani nuko bakunda indirimbo n’imbyino zabo cyane, kuko ntibajya baririmba cyangwa nggo babyine indirimbo zitari izabo. Bakunze kuririmba ibyitwa “umuhogo” aho baba bigana amajwi y’inka.
Iyi nkuru dukesha urubuga rwa ” www.travelstart.co.ke” ivuga ko mu mbyino zabo abasore bakiri bato barushanwa ku byina basimbuka bityo uwasimbutse neza hejuru agororotse kurusha abandi afatwa nk’ukomeye kurusha abandi bityo bigatuma akundwa n’abakobwa benshi.
Bazenguruka bafite inkota y’amaharakubiri yitwa “Seme”, abagore babo bambara “shuka” n’amabara menshi kandi bubaha cyane imigenzo yabo.


text:
Umurimo wa Jenner Eduard wo kurokora ubuzima bwa benshi kurusha undi muntu uwo ari we wese ku isi, ni ibintu bidasanzwe kuko yabayeho ubuzima bwe bwose akora igikorwa cyo kuvura abaturage atagamije inyungu iyo ari yo yose. Yabikoraga atagamije kumenyekana, ahubwo ashaka kugira ngo Uwiteka ahabwe icyubahiro.
Eduard Jenner yavukiye mu Bwongereza Kuwa 17 Gicurasi mu 1749, apfa Kuwa 26 Mutarama 1823 afite imyaka 73. Umuryango we wagiraga umuco wo kohereza abantu mu rusengero, mubyukuri bari abakristo. Ariko urupfu rwa se wa Eduard rwasigiye umuryango wabo ubukene bituma Jenner ahitamo umwuga mushya. Kuva akiri muto, Jenner yashishikazwaga cyane n’ubumenyi (science) n’ibidukukije yumvaga aharanira kuzaba Dogiteri uvura abantu.
Eduard yari umukristo wemeraga Imana kandi akayoborwa nayo mu byo yakoraga byose. Ntiyigeze aharanira kumenyekana we ubwe, ahubwo yahataniraga kumenyekanisha Imbaraga z’Uwiteka. Ibi byose yabikomoraga mu butunzi buhambaye ari bwo "Bibiliya".
Jenner yashakanye na Catherine Kingscote bahuriye mu mikino barakundana ndetse biyemeza kurushinga. Babyaranye abana: Robert Fitzharding, Catherine na Eduard . Catherine Kingscote yapfuye mu 1815 azize uburwayi bw’igituntu.
Eduard yize ibijyanye n’ubucuruzi, yagiye gukorera i Londres aho ubumenyi bwe mu butabire n’ubuhanga bwamenyekanye cyane. Igihe kimwe yatumiwe na Captain Cook kugira ngo abe umwe mu itsinda ry’abahanga mu bumenyi (science) mu rugendo rwe rwa kabiri muri Australia. Mubyukuri Jenner ntiyishimiraga ingendo cyangwa ubuzima bw’i Londres, bidatinze yagarutse mu mudugudu yavukiyemo aba umuganga (Dogiteri) waho.
Jenner yamenyekanye nk’umuganga w’umunyabwenge kandi wita ku bantu, uko yarushagaho kumenyekana mu baturage, niko yakomezaga gukurikirana gushimishwa n’ibidukikije. Kuva akiri muto, yashishikazwaga cyane n’inyoni kandi ubushakashatsi bwe yakoze yitonze ku myitwarire y’inyoni yitwa cuckoo bwamuhesheje icyubahiro mu muryango w’abahanga muri siyansi mu Bwongereza (British scientific community).
Ku mugabane w’u Burayi haje gutera indwara yica yitwa smallpox. Iyi ni indwara ikomeye yandura iterwa na virusi yitwa variola kandi uyirwaye aba afite umuriro mwinshi cyane. Abantu barenga 400.000 bapfaga buri mwaka bazize iyi ndwara. Mubyukuri iyo smallpox yinjiraga mu mudugudu, 20 kugeza kuri 50% by’abanduye barapfaga, naho 1/3 cy’abarokotse iyo ndwara bahindukaga impumyi ubuzima bwabo bwose.
Abantu bifuzaga cyane kwirinda iyo ndwara ndetse bakifuza ko imibiri yabo igira ubudahangarwa ariko ntibyari biboroheye. Umuvugabutumwa w’umunyamerika wamamaye cyane Jonathan Edwards nawe yishwe n’icyo cyorezo.
Mu gutekereza ku cyorezo cya smallox, Jenner yerekanye igitekerezo gishimishije aravuga ati: "Sinzigera ndwara smallpox kuko kuko narwaye "Cowpox (indwara umuntu yanduzwaga n’amatungo ikamugiraho ingaruka mbi cyane).
Jenner yanzuye avuga ko hashobora kubaho uburyo bushoboka bwo kurwanya smallpox. Nk’umuhanga yari azi neza ko ubu bushakashatsi bugomba gukorwa mu bwitonzi no gushishoza kwinshi. Jenner yakomeje ubushakashatsi bwe ku muti wavura iyi ndwara maze mu 1797 atangaza ibyavuyemo, impapuro ze zateshejwe agaciro zijugunywa ahantu hose nk’aho nta kamaro zifite. Uyu mushakashatsi ntiyacitse intege ahubwo yakomeje gukora ubushakashatsi ashoramo amafaranga ye.
Jenner yaje kubona urukingo rushya, N’ubwo habanje kuba impaka, ubushakashatsi bwe bawahawe agaciro kandi urukingo rwe ruremerwa ndetse rukwirakwira mu Bwongereza vuba kandi bidatinze rwamenyekanye ku isi yose. Jenner yanze gushaka amafaranga mu byo yavumbuye , ahubwo yavuye abakene ku buntu. Bakimara kwemera urukingo rwe bashatse kumuha amafaranga ariko Jenner arayanga ati:"Icyubahiro gihabwe Imana yo yanshoboje kuvumbura urukingo rw’indwara ikomeye".
Urupfu rwa Jenner Eduard
Nyuma yo kuvumbura urukingo rwa smallpox, yakomeje gukora umwuga w’ubuvuzi no kurokora ubuzima bw’abantu, yakomeje kandi gukunda no gushishikazwa n’ibidukikije. Nk’uko yagize uruhare mu kurwanya smallpox, indwara yazengereje benshi, mu 1980 yari imaze kurandurwa ku isi. Jenner Eduard yapfuye Kuwa 26 Mutarama 1823 afite imyaka 73 yatabarutse nk’intwari ndetse yashyinguwe hafi y’itorero ryitiriwe Mutagatifu Mary.
Ibintu by’ingenzi dukwiye kwigira ku ntwari yo kwizera Jenner Eduard
1.Ibyo uyu mugabo yagezeho mu rugendo rwe rwa gikristo biratangaje. Mu buzima hari abazi ko umuhamagaro w’Imana ari ukuvuga ubutumwa mu itorero cyangwa minisiteri runaka igihe cyose. Mubyukuri Jenner ntiyigeze aba umubwiriza ariko ibikorwa yakoze ni ntagereranywa kuko yaharaniraga gutabara ubuzima bw’abantu agamije kubahisha Imana, adakeneye indonke.
2. Biratangaje ukuntu Jenner yaretse ubukristo bwe bukayobora umurimo we wo kuba umuganga n’umuhanga (scientist). Ukwizera kwe kwashyigikiraga kandi kukagenga ibyo yakoraga byose. Siyanse ye bigaragara ko ikomeje gutangaza ibinyejana byakurikiyeho kuko yuzuyemo imico myiza no kuba inyangamugayo.
3. Jenner yari azi gufata icyemezo no kwigirira icyizere. Bwa mbere atangaza ibisubizo byavuye mu bushakashatsi bwe, byaranze ntibamwemera ariko ntiyacitse intege ahubwo yasubiye inyuma akora ubundi bushakashatsi abona amakuru menshi kugeza igihe umurimo we uhawe agaciro. Kugeza ubu, urukingo rwe rwaramamaye hose. N’ubwo bamunengaga, Jenner yiringiye ubumenyi bwe, amasomo ye n’Imana ye ndetse yahagurukiye kurwanya abamunenga.
4. Ubudahangarwa bwa Jenner bwo kuba icyamamare. Uyu mugabo yamamaye ku isi yose nyamara ntibyamuteye guhinduka ngo yishyire hejuru, ahubwo ubuzima bwe bwose yari umuntu witonda, wicisha bugufi kandi ugira ubuntu.
Muri macye niwumva ijambo "Urukingo" ujye uhita utekereza kuri Eduard Jenner, umugabo warutangije rukamamara ku isi yose, yari umukristo wubahishije Imana binyuze mu buhanga bwe mu kuvura kandi atagamijemo amafaranga. Ngiyo intawi nyakuri yo kwizera.
Source:canonjjohn.com
[email protected]


text:
“Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana” 1Abakolinto 1;18. Kera umusaraba wakoreshwaga nk’Igiti, igihe mose yari mu butayu Imana yamubwiye gucura inzoka mu muringa maze akayimanika ku giti. Kubara 21: 7-9. Byasobanuraga ko Yesu azabambwa ku musaraba, kugira ngo acungure abantu.
Muri iyi nyigisho, turavuga umusaraba nk’ahantu ho kubamba ingeso zacu za kamere. Mu kiganiro ‘Ubutumwa bukiza’ gitambuka kuri Agakiza Tv, Pasiteri Desire Habyarimana, yigishije kuri iyi ngingo igendanye no kubamba ingeso za kamere ku musaraba. Ese Kubamba ingeso za kamere ku musaraba bisobanuye iki?
Pasiteri Desire Habyarimana mu kiganiro ’Ubutumwa bukiza’
Umuntu agizwe n’ibice 3: Umwuka, ubugingo n’umubiri. Iyo ukijijwe mu gice cy’Umwuka, ni ubuntu Imana ikugirira, agakiza Imana igatangira ku buntu, ariko mu gice cy’ubugingo twezwa ku ngeso cyangwa se kubamba ingeso za kamere ku musaraba.
Pawulo yandikira Abagaratiya 5:19, yavuze ku ngeso za kamere. Twibuke ko abagaratiya bari abantu bakijijwe, Nubwo twakijijwe tukakira kamere y’ubumana, turacyambaye umubiri. Hari ubwo icyaha kigaragariza mu mubiri, umuntu akisanga avuga nabi, ukisanga ugira umujinya ukaba ufite ingeso utarabasha guhindukaho.
Abagalatiya 5:24, havuga ko “ Abakirisito Yesu babambanye kamere, n’iruba n’irari byayo. Niba tubeshwaho n’Umwuka tujye tuyoborwa n’Umwuka. Twe kwifata uko tutari , twenderanya , kandi tugirirana amahari.”
Hano Bibiliya idukangurira kubamba ingeso za kamere ku musaraba. Ni ukuvuga ko ukwiye gufata ingeso ikugora ukayibamba ku musaraba.
Kubamba ingeso mbi za kamere ku musaraba bisobanuye iki?
Kubamba ingeso ku musaraba, bisa nk’aho abantu batabisobanukiwe, ariko mu kumva neza iyi ngingo reka twifashishe imbuto z’umwuka. Abagalatiya 5: 22-26. Kugira ngo umuntu agire urukundo, ni uko akunda abamwanga. Kwishima, umuntu ashobora kwishima ntakimushimishije, kubabarira utagusbye imbabazi. Muri make imbuto z’umwuka ni ikinyuranyo cy’uko kamere yacu imeze.
Bibiliya nkuko ibivuga, ijambo ry’umusaraba ku barimbuka ni ubupfu, ariko abantu batarakizwa bo si uko babyumva: Ni urushyi ku rundi, ni iryinyo rihorerwa irindi, niba umubwiye nabi nawe arakubwira nabi, niba agize irari aragenda agasambana. Ariko umurokore we ibyo ntabwo abikora, arihangana akirinda gukora ibyangwa n’amaso y’Uwiteka.
Abantu benshi baramukurikira , barimo n’abagore bikubita mu bituza bamuborogera. Yesu arabakebuka arababwira ati” Bakobwa b’I Yerusalemu, ntimundirire, ahubwo mwiririre n’abana banyu. Luka 23: 27-28.
Aha ni igihe Yesu yari agiye kubambwa, ahura n’abantu baramuririra, bavuga ibitangaza yabakoreye, bavuga imirimo myiza yabakoreye , bamufitiye impuwe babajwe n’uko agiye kubambwa. Yesu yabasubije ko bakwiye kubababazwa n’ubugingo bwabo, bakita ku iherezo ryabo kuko we yari arangije urugendo rwe. Yabasobanuriraga ko we agiye kubambwa bikarangira ariko ko bo bakwiye kubamba ingeso zabo za kamere ku musaraba buri munsi.
Matayo 16: 24-25, hagira hati” Maze Yesu abwira abigishwa be ati” Umuntu nashaka kunkurikira yiyange , yikorere umusaraba we ankurikire, kuko ushaka kurengera ubugingo bwe azabubura, ariko utita ku bugingo ku bwanjye , azabubona.”
Aha Bibiliya iratubwira ko dukwiye kwiga kubamba ingeso za kamere ku musaraba. Dukwiye kwemera kwinjira imbere muri twe, tukamenya ibikitugora kugira ngo tutagira urubanza. Urubanza ruzanwa n’uko abantu birarira, ntibemere ko kamere yabo ukwiye kubambwa ku musaraba. Umurimo w’umusaraba utangirira imbere muri twe, ugakomeza no mu bugingo bwacu. Uwo musaraba ugakomeza kugeza igihe tuzahinduka urusengero rw’Imana.
Icyatumye abakristo benshi bataba abakristo beza, ni uko banze inzira yo kwezwa, ni uko banze inzira yo guhinduka ku ngeso, ahubwo bagahitamo kuba abanyamatorero gusa. Ibyo bituma batera imbuto aho baba, aho bakorera mu buzima bwa buri munsi. Ariko nitwemera kubamba ingeso zacu ku musaraba ubuzima bwacu buzahinduka.
Imana yifuza ko duhinduka tukabamba ingeso zacu ku musarba, Umusaraba ukwiye guhora wigaragaza mu buzima bwacu.
Reba inyigisho yose ’Kubamba ingeso mbi za kamere ku musaraba’


text:
Ibi yabigaragaje kuri uyu wa Mbere tariki ya 27 Nzeri 2021 ubwo hatangizwaga igikorwa cyo guhugura abaturage 179 bo mu Karere ka Gatsibo batoranyijwe nk’imboni zigiye gufasha inzego z’ibanze mu kugira imidugudu itarangwamo ibyaha.
Brig Gen Murenzi Evariste yavuze ko kugira ngo habeho umudugudu utarangwamo ibyaha bikwiriye kubakirwa ku kugira amakuru y’ibanze yose y’umudugudu abawutuye bakamenya n’uburyo bayahererekanya.
Ati “Kugira ngo imibereho myiza n’iterambere ry’umuturage wa Gatsibo bize ku isonga mufite inshingano zikomeye zo kubacungira umutekano na bo ubwabo babigizemo uruhare rukomeye cyane cyane ku bijyanye no gutanga amakuru kandi akayatangira igihe.”
“Umudugudu rero uzira icyaha birasaba amakuru, amakuru ku muturage akanamenya no kuyatanga mukayasangira kugira ngo mushobore kugira umudugudu wanyu utekanye.”
Umuyobozi w’Akarere ka Gatsibo, Gasana Richard, yavuze ko nk’abayobozi batangiye gukangurira abaturage kugera ku isibo kujya muri iyo gahunda ariko ngo baje gusanga bakeneye abandi bantu b’inyangamugayo bafite ubushake mu kubafasha kugira umudugudu utarangwamo icyaha.
Ati “ Ni abantu 179 turi kubaha amahugurwa ajyanye n’uburyo uwo mudugudu wazira icyaha, ibyo bakoresha, uburyo bazafatanya n’abayobozi ndetse n’uburyo bazajya baduha amakuru kugira ngo dukumire icyaha kitari cyaha.”
Meya Gasana yavuze ko abari guhugurwa bose bazakomeza gukurikiranwa bagasurwa hagira urenga ku byo yigishijwe agakeburwa.
Umuryango ni wo ugiye kwibandwaho cyane
Umuyobozi w’Akarere ka Gatsibo Gasana Richard, yavuze ko izi mboni bazisabye kwita cyane ku muryango ngo kuko uri mu biteza ibibazo byinshi iyo utabanye neza.
Ati “ Turashaka cyane kwibanda ku muryango, ihohotera ryo mu miryango n’ibibazo byo mu mibanire itari myiza mu miryango kuko twasanze ibibazo by’imibanire biri mu biduteza ibibazo cyane kuko iyo umugabo n’umugore batabanye neza bituma abana babo bava mu rugo bakajya kuba ku mihanda abangavu na bo bagaterwa inda ku buryo iyo umuryango udatekanye ariho ibyaha bituruka.”
Gahunda y’umudugudu utarangwamo icyaha yatangijwe muri Mata uyu mwaka mu Ntara y’Iburasirazuba ikaba igamije kurandura ibyaha bikorerwa hirya no hino muri iyi Ntara cyane cyane ibishingiye ku ihohoterwa ryo mu miryango, ibiyobyabwenge na magendu, ubujura n’ibindi bibangamiye imibereho myiza y’abaturage.


text:
Politiki ntibivuga kubura urukundo: mu Rwanda ngo utavuga nka FPR yanga u Rwanda. Demokarasi bazayumva ryari?
07/03/2017 Yanditswe na Emmanuel Senga
Reka ntangire iki gitekerezo nibaza iki kibazo nti ni : ni iki kizereka abanyarwanda ko bafite demokarasi? Ese tugomba gukomeza kwemera ibyo abanyapolitiki bishingikirizaho, kubera ko bayobora abaturage benshi batajijutse, maze tugakomeza tukemezwa ko hari umutegetsi runaka wazanye demokarasi, kandi tubona ko ibikorwa bihabanye n’icyitwa demokarasi? Kugeza ubu nta mutegetsi wari wabasha kugarura ubwumvikane bwuzuye hagati y’amoko y’abanyarwanda. Icyo bakora bose ni ukurenza ku bwumvikane buke buranga ayo moko, maze bagasoma amadisikuru y’ibyifuzo gusa, bakayakurikiza iterabwoba rihatira kwemera ko abanyarwanda biyunze, kandi mu by’ukuri ibyo abayobozi bakorera cyangwa bakoresha abaturage bidashobora kubunga. Bararenganya bamwe bagatetesha abandi, ariko bakibagirwa ko hari abandi babirebera kure kandi bakabigaya. Ababigaya, ubutegetsi buriho bubita inyangarwanda, ngo ni abanzi b’igihugu, kuko ubwo butegetsi butinya kwicara hamwe na bo ngo babuvuguruze, nibiba ngombwa abaturage babasimbuze binyuze mu matora y’ukuri. Ariko tuzamenya ko mu Rwanda hageze demokarasi igihe abanyarwanda bose bazaba bashobora kuvuga icyo bashaka, batikanga gufungwa no kwicwa; igihe bazaba bashobora kubona ubutabera nta tonesha cyangwa itotezwa, kandi bagashobora kwitorera abayobozi bishakiye, igihe cyagera bakabavanaho. Umunyarwanda utabyumva kimwe n’abayobozi ntafatwe nk’umwanzi.
Iyi foto ibanziriza ibi byose tuvugaho, kimwe n’iyo mubona hagati mu mwandiko, zirerekana Perezida George W. Bush w’umurepubulikani ahuje urugwiro n’umudamu wa Barack Obama, Michelle Obama, b’abademokarate kandi bamusimbuye. Ni ryari tuzabona Kagame yegeranye na Agathe Kanziga bahuje urugwiro? Ibi biramutse bibaye, nta wundi mugabo mwakenera, demokarasi yaba yatashye mu rwa Gasabo. Ngo nta wuvuma iritararenga da, yenda ahari byashoboka! Ko bombi bakuriye muri Repubulika.
Kera Repubulika igisimbura ubwami mu Rwanda, bavugaga ko uwinjiye muri politiki aba yinjiye mu matiku. Icyo gihe politiki yarangwaga n’inzangano, no kugambanirana no kwigizanyayo ndetse no kwicana.
Ababayeho muri icyo gihe muribuka icyo bitaga guta umurongo, aho abarwanashyaka b’ishyaka rya MDR Parmehutu ry’icyo gihe bigizanyagayo, mu matiku n’inzangano, hagasigara agapande k’abantu bakeya babaga na bo barangwa no kubeshyerana, no guhakirizwa, kugira ngo bakunde babone indonke z’ingoma. Birumvikana ko mu bihe nk’ibyo abitwa abategetsi baba bahugiye mu nyungu zabo, nta we utekereza umuturage. Muri ibyo bihe baba biba, banyereza, bacuranwa ibyiza by’igihugu. Iyo bitinze kandi abatabigeraho kandi bakagombye kubigeraho batangira gucura imigambi yo guhirika ubutegetsi. Ni ko byagenze muri 1973, ku ya 5 Nyakanga, ubwo abasirikari bakuru bayobowe na Jenerari Majoro Habyarimana Yuvenali bafataga ubutegetsi, babeshye rubanda ko habayeho ihirikwa ry’ubutegetsi nta mivu y’amaraso imenetse. Nyamara si ko byari bimeze, kuko muri icyo gihe Majoro Lizinde n’abafasha be barimo gufunga no kwica abanyagitarama n’abandi bitaga abanyanduga, nta rubanza baciriwe.
Mu mizo ya mbere, ubutegetsi bwa gisirikari bwari bugiyeho bwemezaga ko bugiye gukosora ibitaragenze neza, birimo guca ubusumbane mu bana b’u Rwanda, hakimikwa amahoro n’ubumwe. Byabaye ariko iby’igihe gito, kuko bidatinze hadutse imvugo ngo « uzi ico ndi co », bishaka kuvuga ko nkomoka ku Gisenyi na Ruhengeri, iwabo w’ubutegetsi. Kubona akazi ahantu hahemba neza byari iby’umugabo bigasiba undi. Ndetse hari abari barazinutswe no kugashaka. Ibyo byarakomeje biza kugera muri 1991, ubwo inama y’i La Baule mu Bufaransa yasabaga ko ibihugu by’Afurika ikoresha ururimi rw’igifaransa, bishyiraho ubutegetsi bwemera amashyaka menshi, tutibagiwe ko n’inkotanyi zari zagabye igitero ku Rwanda guhera tariki ya 01 Ukwakira 1990. Ibi bintu byombi (igitero cy’inkotanyi, amashyaka menshi) byatumye politiki y’u Rwanda ihindura isura, ndetse ubutegetsi bwa Perezida Habyarimana bucika intege, kubera ko abaturage bari batangiye kumva ko hari ubundi buryo igihugu cyayoborwa. Bidatinze kuya 4 Mata 1994, indege yari itwaye Perezida Habyarimana iba irahanuwe, igihugu gicura imiborogo, himakazwa ubwicanyi ndengakamere bwacogoye nko mu mwaka wa 1998, dushyizemo n’ubwicanyi ndengakamere bwakorewe n’impunzi zari zarahungiye muri Congo. Ariko guhera tariki ya 19 Nyakanga 1994 hari hagiyeho Guverinoma bitaga iy’ubumwe, ariko mu by’ukuri yari igizwe na FPR yari yafashe ubutegetsi bwose, iha n’andi mashyaka bari bayihuriyemo, bitwaje Amasezerano y’Amahoro y’Arusha yari yasinywe ku itariki ya 4 Kanama 1993, ariko FPR itatinze kunyukanyuka igasigara ikoresha kugaba imyanya uko ibyishakiye.
FPR yahisemo gushyamiranya abanyarwanda aho kubahuza ngo bafatanyirize hamwe.
FPR yinjira mu gihugu byari byitezwe ko izafatanya n’abo isanze, ariko si ko byagenze. Aho kuzuzanya n’abari mu gihugu, ahubwo barashyamiranye, nyamara byarashobokaga. Ariko se ni iki kiruhije kuba umuntu yakwigana uru rugero twerekwa na Michelle Obama na George W. Bush mu kugaragaza ko abashyamiranye mu bitekerezo bitababuza kumvikana no kujya inama?
Ubutegetsi bwa FPR na bwo bwaje abanyarwanda bamwe babushyizemo icyizere, ariko nk’akanya ko guhumbya cyaraje amasinde. Umusirikari mukuru wari wayoboye urugamba rwari rwafashe igihugu, Jenerari Majoro Paul Kagame, byose arabihindura, yigenera umwanya wa Visi Perezida utari warateganyijwe, agira ngo azananize uwo bari bashyize imbere ngo abe Perezida. Ni na ko byagenze, Perezida Pasteur Bizimungu yeguzwa igitaraganya, asimburwa na Paul Kagame, u Rwanda ruba rusubiye mu gihe cy’ubutegetsi bwa gisirikari. Kuko, nubwo Paul Kagame yitwa ngo yaretse igisirikari, imyitwarire, imikorere byose ni ibya gisirikari, ndetse ku buryo buhebuje bw’igitugu. Aha ni ho u Rwanda ruri ubu. Ariko kubera kubura uko yarekura ubutegetsi, ubu yabonye uburyo bugayitse bwo kwiyenza ku Itegeko Nshinga, ararihindura none arashaka kuzongera kwitoza, mu mayeri y’amafifiko nk’uko yabimenyereye.
Hagati aho muri iyi minsi yegera ayo matora ubwoba ni bwinshi mu banyarwanda, kuko mu by’ukuri nta wakwihandagaza ngo avuge uko bizagenda. Ibintu byose birashoboka. Ibimenyetso bihari biratwereka ko igihugu gifite ubukene bukabije, urugomo rurazamuka buri munsi mu baturage badatinya no kwicana izuba riva kandi abategetsi barebera; hanze amashyaka arwanya ubutegetsi arakaza umurego wo kwisuganya no kubusobanurira ibihugu bikomeye bitabuzi; abategetsi bariyongeza imishahara kugira ngo bakunde bagire akanyamuneza ko kogeza no gutoresha Kagame; rubanda iri mu bukene burenze urugero nubwo ubutegetsi bubihishira, igihugu kirarebana ay’ingwe n’abaturanyi, ibihugu bikomeye biributsa ko iyo manda ya Kagame itari ngombwa, ko agomba kubahiriza itegeko nshinga, n’ibindi n’ibindi.
Mu bayobozi imbere ni ubwoba bukabije, kuko, kubera imyaka ishize Perezida Kagame ategeka, buri wese arumva ko igihe cyari iki akarekura. Ibi ariko ntabikozwa kubera impamvu nyinshi, iziboneka n’izitaboneka. Iziboneka ni uko ngo yakijije u Rwanda ngo akaruteza imbere, rukaba rugana mu cyerecyezo cya Singapuru y’Afurika; na ho izitagaragara ni ukwibaza ikizakurikira aramutse arekuye ubutegetsi. Azajyanwa imbere y’inkiko, ashobora se gusagarirwa, azahunga se…ibibazo ni byinshi ku buryo ikimuha amahoro, na yo y’igihe gito ni ukwizirika ku butegetsi mpaka. Ayo mahoro akaomeza no kuyashakisha hirya hino, aho adasiba kuzenguruka ngo ngaho yagiye guhaha, nyamara ahubwo arimo asesagura n’uduke igihugu cyari gifite.
Muri rusange ibibazo ni byinshi kandi iminsi irihuta. Hakorwa iki rero ngo u Rwanda ruve muri iyi muzunga y’amateka?
Ibyakorwa birahari, si byo bibuze; ahubwo bikorwe na nde? Abagomba kubikora, ari bo bategetsi barahuze, barasahura, bafite ubwoba; mu gihe abafite ubushake bwo kubikora bimwe urubuga rwo kubikora. Bizagenda gute rero ngo demokarasi izanwe mu Rwanda tugifite izi mpande zishyamiranye? Uko byagenda kose zigomba guhura zigakorera hamwe cyangwa zikabitozwa, hakoreshejwe izindi ngufu, kuko ntabwo abanyarwanda bazemera gukomeza kuguma mu gihirahiro ngo ngaho hari ababicaye hejuru bababuza kwishyira bakizana. Abanyarwanda nibashishoze bamenya ubabeshya n’ubabwiza ukuri, kandi banashire n’ubwoba bavuge ibitagenda kandi babibwire uwo nyine utuma bitagenda. Kwigira « ntibindeba bizakorwa n’abandi » izakugumisha hamwe, ikubyinishe muzunga nibirimba ugwe amacuri. Ibi se ni nde ubishaka? Nimuhaguruke mubyange maze murebe ngo demokarasi irataha mu Rwanda. Nimwiyake ubwoba muvuge mudatukana, nimuharanire ukwishyira mukizana kwanyu kandi mubibwire abo bayobozi na bo babyumve, nibaramuka batabyumvise, bazabyumvishwa n’induru. Ahasigaye dutegurire urubyaro rwacu u Rwanda rujya mbere mu majyambere. Iyi ni yo ntego twakagombye kumva mbere yo kujya gusetsa imikara ngo turatora, kandi uwiyimitse yarabirangije kera. Umunsi w’amatora mwagombye kuba mwibereye mu mirimo yanyu isanzwe, kuko ariya makinamico y’amatora nta we yari akwiye kubeshya. Ariko nibiba ngombwa ko mukina uwo mukino, mukomeze mutekereze ko mutazahora mukoreshwa ibyo mutemera, naze buri munsi mutekereze icyo mwashobora gukora ngo mubeho neza mwisanzuye. Ngiyo intego y’umuturage wese ushaka demokarasi, kuko demokarasi bitavuga kubura urukundo no kwishyira ngo wizane, ahubwo muri demokarasi ni byo bigomba kuba intego.
No Comments Yet
Laisser un commentaire
Vous devez être connecté·e pour rédiger un commentaire.


text:
Padiri Evariste Nambaje yibwira ko afite bubasha ki kuri mugenzi we padiri Thomas ?
Basaserdoti, Bihayimana, Bakristu bavandimwe, ntimwamfasha gusubiza uyu mupadiri ko mbona iyi baruwa ye ifite ukundi iteye ? Ahari mwandusha kumva ikimuzinduye n’ikimuvugisha ! Agambiriye iki ? Yatumwe nande ? Ububasha bwo kumpa « injonction » (Inama!) abushingira ku rihe tegeko ? Ko mbona asa n’unshyiraho iterabwoba, yizeye iki ? Ngaho namwe nimwisomere.(Note de l’A.Thomas Nahimana)
Muvandimwe Padiri Thomas,
Uraho neza?
1.Maze igihe numva ko hari abantu muvugana ndetse n’abo wandikira ukanyikoma. Byatumye nshaka e-mail yawe ngo nkwandikire nk’umuvandimwe dufitanye ibanga ry’Ubusaseridoti; kuko ibyo abandi bakubwira ukabiheraho unyikoma bashobora kuba hari ukundi babivuga.
2.Muvandimwe Padiri, abantu muvugana bari mu Rwanda baba abapadiri, abihayimana cyangwa abakirisitu , sinzi ibyo bakubwira cyangwa inama bakugira. Icyakora niba hari umuntu ukugira inama yo gukomeza umurongo wa ruriya rubuga leprophete.fr aragushuka,abifitemo inyungu cyangwa arashaka kukuroha mu rwobo kugira ngo arebe uko uzarwikuramo.
3.Muvandimwe Padiri Thomas, uzi neza ko igihe wavaga mu Rwanda wagera hanze ukandika inyandiko yandagaza, iharabika, itesha agaciro Umwepiskopi , ibintu bikagukomerana, ndi mu bantu bakugiriye inama yo kwicisha bugufi ugasaba imbabazi Umwepiskopi. Wumviye inama wicisha bugufi uratakamba, ibintu bisubira mu buryo. Ese ubona icyo gihe narakugiriye inama mbi ? Niba ubona icyo gikorwa cyo gusaba imbabazi wakoze icyo gihe ari kibi, wabimbwira nkagusaba imbabazi kuko naba naraguhemukiye.
4.Gusa rero ikintu kitatunganye neza ni uko icyo gihe inyandiko itukana, iharabikana kandi yandagaza Umwepiskopi izwi na benshi, ariko izo gusaba imbabazi no kuzitanga ntizizwi ku buryo hari abitiranya ibintu.Ariko icyingenzi ni uko uwagombaga gusaba imbabazi yazisabye n’uwagombaga kuzitanga akazitanga.
5.Muvandimwe Padiri Thomas, kuva watangira kwandika ku rubuga leprophete.fr, sinahwemye kubwira abantu cyane cyane abo nabaga nkeka ko muvugana ko ugomba kuruhagarika cyangwa guhindura umurongo w’ibitekerezo kandi ugasaba imbabazi abo wandagaje bose. Sinzi niba warigeze kuvugana n’Umushumba wa Diyosezi cyangwa Musenyeri Igisonga cy’Umwepiskopi ngo wumve icyo babitekerezaho. Ariko icyo babitekerezaho bagitangaje ku mugaragaro ndetse n’Inama nkuru y’Abepiskopi Gatolika mu Rwanda. Wenda ntibakwandikiye ibaruwa yo guhagarika urwo rubuga rwawe, ngo niwanga bagufatire ibyemezo bakurikije amategeko ya Kiliziya ariko bagaragaje aho bahagaze. Kandi kuguheza mu kirere no mu gihirahiro, ni ikibazo gikomereye impande zose.
6.Muvandimwe Padri Thomas, niba wemera ko inama nakugiriye igihe wandagazaga Umwepiskopi yagufashije, ndagira ngo nkugire indi nama yagufasha :
1° Guhagarika urubuga rwa leprophete.fr cyangwa kuruha undi murongo w’ibitekerezo.
2° Gusaba imbabazi abanyarwanda, abakirisitu n’abandi bantu urwo rubuga rwakomerekeje.
3° Gusaba imbabazi abantu ku giti cyabo baharabitswe kandi bandagajwe n’urwo rubuga.
Nyuma y’ibyo niba ushaka kuza mu Rwanda, nzaguha umusanzu wanjye ushoboka muri iyo gahunda yo gusaba imbabazi no kongera kumenyera.
Nkwifurije amahoro y’Imana.
Umuvandimwe wawe
PAdiri Evariste NAMBAJE
TOMASI,UZUMIRWA! (lundi, 04 juin 2012 18:36)
Tomasi we! Manika amaboko utarazanwa nka Mugesera mu Rwanda. Wandike wemere ibyaha. Bitari ibyo Dosiye yawe nimara gushyikirizwa ubushinjacyaha uzamera nk’uhiriye mu NZU. Inama Evariste akugira uzaziha AGACIRO amazi yarenze inkombe.


text:
Tariki ya 09 Mata 1994 i Mushubati abantu bose bari bahiye ubwoba. Bamwe ndetse bari bafashe gahunda yo guhunga. Aho twari dutuye twari twaraye ku gasozi ngo abatutsi bataza kutwica nk’uko inkuru zari zakwiriye ko hari gahunda yo kwica abahutu ngo bakabakurikiza Habyarimana. Uwo munsi hadutse umugabo wambaye gisirikare. Yiyitaga Lieutenant. Yamaze i Mushubati iminsi mike cyane. Kugeza n’uyu munsi nta muntu wigeze amenya uwo mugabo. Yavugaga ko aturutse mu Rutsiro. Cellule twari dutuyemo nta mututsi wari yakwicwa.
Twongeye kurara ku gasozi ka Kamagondo burinda bucya. Iryo joro nta modoka ya polisi yahageze. Hakurya muri cellule ya Kunini, abantu batazwi bitwikiriye ijoro bagaba igitero mu ngo z’abatutsi.
Ingo zagabwemo ibitero ni kwa Gérant wa banque populaire Léonard Ruzigandekwe, kwa Mwarimu Munyandege, kwa Mwarimu Gatari, mwarimu Rwakana, mwarimu Gashumba na Mwarimu Munyeshuri. Kuba ibitero byaragabwe ku batutsi bifashije byatumye hatekerezwa ko ikigamijwe ari ugusahura dore ko ubukene bwari bwinshi mu batari bakeya.
Bivugwa ko aho bageze hose bahasanze amayoga n’ibiryo byinshi ku ma plateaux. Cyakora basanze nta n’umwe uri mu rugo rwe. Mu by’ukuri uko twararaga hanze ngo hatagira uza kutwica, abatutsi nabo bari bahuriye ku gasozi ka Kigarama aba ariho barara. Kuri aka gasozi barahagumye bakajya bagaruka mu ngo gutwara ibyo kurya ariko ntibongera gutatana.
Paruwasi ya Mushubati yayoborwaga na Padiri Clément Kanyabusozo yungirijwe na Padiri Robert Matajyabo bose b’abatutsi. Mu gihe indege yahanurwaga bombi bari mu nama ku Nyundo. Ntitwongeye kubabona ukundi, ntibagarutse. Amakuru yaje kutugeraho ko Clément yaba yarishwe n’abahutu bari bariye karungu hariya mu mirima y’icyayi hafi ya Pfunda arimo agerageza kugaruka i Mushubati.
Paruwasi yasigaye iyobowe n’umudiyakoni wari mu biruhuko yitegura kuba Padiri.
Biracyaza…


text:
Izi nyigisho z’ubudozi ba mutima w’urugo bazitangiriye mu kigo kigisha imyuga giherereye mu Murenge wa Kigembe mu karere ka Gisagara, zikaba zaratangiranye n’ikiruhuko cy’abanyeshuri aho bagiye kwiga kudoda muri ibi biruhuko ndetse igikorwa kikazakomeza kugeza ku mezi atandatu.
Aba ba mutima w’urugo bagera kuri 25 baturuka mu mudugudu w’Akamweko mu kagali k’Agahabwa Umurenge wa Kigembe bakaba ari abize gusoma no kwandika bacikirije amashuri, bakaziga amasomo arimo kudoda bisanzwe bakoresha imashini zisanzwe mu gihe kandi harimo nizizajya zisirifira, izandika ku myenda n’iziboha imipira y’imbeho yo kwambara.
Aba ba Mutima w’urugo uko ari 25 batangiye izi nyigisho z’ubudozi muri TVET Kigembe, bavuga ko biteze impinduka ku mibereho y’imiryango yabo harimo kubafasha kwivana mu bukene mu gihe bazaba barangije aya masomo, aho bavuga ko bizabafasha kwizigama,|kwikemurira ibibazo bimwe bajyaga bahura nabyo mu ngo zabo byatumaga rimwe na rimwe babura aho bakura amafaranga yabasha mu buzima buciriritse bwa buri munsi.
Umunyabanga Nshingwabikorwa w’Umurenge wa Kigembe Bigwi Alain Lorain yavuze ko uyu mudugudu wa Kamweko mu kagari k’Agahabwa ari umudugudu ntangarugero ukaba n’uwa Mutima w’urugo. Aho avuga ko aba bahawe amahirwe ari abagore batuye muri uyu Mudugudu bize gusoma no kwandika ariko bacikiriza Amashuri. Usibye kuba uyu Mudugudu ariwo watoranijwemo ba Mutima W’urugo ni nintangarugero mu murenge wa Kigembe,ukaba ufite umuhigo wo kuzamura ubumenyi-ngiro bw’abagore batagize amahirwe yo kurangiza kwiga amashuri asanzwe.
Umunyamabanga Nshingwabikorwa w’uyu Murenge avuga ko aya masomo aje kuzamura ubumenyi-ngiro bw’abagore batuye uyu Mudugudu ntangarugero. Ati´´Nk’aba Mutima w’urugo ni amahirwe yo kubyaza umusaruro ibi bikoresho bishya binyuranye bigendanye n’icyerekezo cy’igihugu. Nyuma y’aya mezi 6,buri mugore muri aba 25,duteganya ko azaba afite ubumenyi n’ ubushobozi bwo kubyaza umusaruro aya masomo ari guhabwa muri gahunda yo kwigira no guhindura uburyo bw’imibereho y’Umuryango we”.
Mbarushimana Jean Damascene Umuyobozi wa TVET KIGEMBE,avuga ko kwiga umwuga w’ubudozi bisaba ko uwiga aba afite ubumenyi bwo gusoma no kwandika,by’umwihariko akamenya imihiriko neza,ibindi biziraho muri iri shuri hakaba hari abarimu b’inzobere bafite impamyabumenyi n’uburambe mu kazi ko kudoda.
Aya masomo akazarangira mu gihe kingana n’amezi 6 gitwaye asaga 2,250,000Frws,bivuze ko gifite agaciro gasaga 375,000Frws/Ukwezi, kikaba cyaratewe inkunga n’ubuyobozi bw’Umurenge wa Kigembe,ikigo cy’imyuga cya TVET Kigembe ku bufatanye na wa World Vision Rwanda.
Imashini zahawe ba Mutima w’Urugo mu Murenge wa Kigembe
Imashini bazajya bigiraho harimo ni zisirifira
Venuste Habineza/Muhuza.com


text:
Ibi byatumye ikigo cya ‘African Management Institute (AMI)’ ku bufatanye na Mastercard Foundation bagenera amahugurwa abayobozi bakora mu bukerarugendo n’amahoteli yiswe ‘Inspiring Managers’ mu rwego rwo kubafasha guhindura imikorere no kumenya uko bayobora abakozi babo nka kimwe mu bifasha gutanga serivisi nziza.
Bamwe mu bahawe aya mahugurwa bemeza ko yabafashije cyane ndetse ko bahinduye uburyo bakoragamo kubera amasomo bayungukiyemo.
Karemera Daniel ukora mu bijyanye no kwakira abashyitsi na ba mukerarugendo mu masosiyete atandukanye, yavuze ko gukora aya mahugurwa byatumye arushaho kumenya uko akorana n’abandi.
Ati “Muri iyi porogaramu nungukiyemo ibintu byinshi ariko kimwe mu byamfashije, nize uko wakwakira umuntu, uko wamutega amatwi ndetse n’uko ushobora kumenya icyo atekereza ukagikora mbere yuko akigusaba.”
Yakomeje agira ati“Muri AMI badusobanuriye uburyo abantu bakorana mu itsinda, batubwira ko mbere yo gufata icyemezo ubanza ugaha umwanya abo mukorana na bo ukumva icyo batekereza ntufate umwanzuro wenyine ahubwo ugaha agaciro ibitekerezo byabo.”
Iradukunda Pauline wigisha mu ishuri rya Vatel Rwanda, ritanga amasomo y’ubukerarugendo n’amahoteli, na we yavuze ko aya mahugurwa yamufunguye amaso, yiga kwakira impinduka kuko yari atangiye gucika intege kubera ko Covid-19 yahinduye uburyo bw’imyigishirize.
Yagize ati “Mu bintu by’ingenzi iyi porogaramu yamfashije ni ukumenya kwakira impinduka. Mbere ya Covid-19 twigishaga abanyeshuri mu ishuri bisanzwe, imaze kuza dutangira kwigisha abanyeshuri twifashishije murandasi. Birangora, birambihira ariko muri iyi porogaramu nize uko umuntu ashobora kwakira impinduka.
Byaramfashije cyane kumenya uko nabyitwaramo kuko numvaga namaze gucika intege.”
“Nyuma yo gufata amasomo atandukanye muri ‘Inspiring Managers’ byamfashije guhindura imikorere ku buryo byatumye nzamurwa mu ntera, mpabwa izindi nshingano n’umushahara uriyongera.”
Mu myaka ibiri gusa, abarenga 400 bamaze gufashwa muri ‘Inspiring Managers ku buntu’
Uretse Pauline na Karemera bavuze byinshi bakuye muri aya mahugurwa, Umuyobozi uhagarariye ibikorwa by’iyi porogaramu ya Inspiring Managers, Cyusa Patrick, yavuze ko mu myaka ibiri gusa imaze, yafashije benshi kuko mbere wasangaga ba mukerarugendo banenga serivisi bahabwa bituma bafata umwanzuro wo guhugura abayobozi kugira ngo abakozi babo batange serivisi nziza.
Yongeyeho ati “Hari umusaruro munini tubona byatanze, hari abantu baduha ubuhamya bw’ukuntu aya mahugurwa yagenze hari na bamwe banadushimira cyane kubera ko bazamuwe mu ntera nyuma yo gufata amahugurwa kubera ko bayavamo bafashe ingamba nshya.”
“Usanga bari kuganira n’abakozi bayobora bigatuma bakora neza, ibibazo bahuraga na byo buri munsi bakabona bitangiye gukemuka kuko igikomeye cyane muri iyi porogaramu ni uguha ububasha abakozi bagakora akazi bakishimiye.”
Mu myaka ibiri iyi porogaramu imaze muri itanu iteganyijwe, abarenga 400 bamaze kuyitabira kandi 85% bayisoza neza ndetse muri uyu mwaka wa 2021 Ikigo cya AMI rifite intego yo guhugura abarenga 1000.
Porogaramu ya ‘Inspiring Managers’ imara amezi atandatu igatangwa hifashishijwe ikoranabuhanga. Yitabirwa n’abayobozi bakora mu rwego rw’amahoteli n’ubukerarugendo bari hagati y’imyaka 18 na 35, kugira ngo barusheho kunoza imikorere no gufata neza abakozi bayobora.
Uretse iyi porogaramu, African Management Institute, ifite indi yiswe ‘Survive to Thrive’ yagenewe abayobozi bakuru b’ibigo by’ubucuruzi cyangwa ba nyirabyo, igakorwa amezi ane mu rwego rwo kuzamura ubushobozi bwabo, bagafashwa kumenya uko bafata ibyemezo cyane muri iki gihe Covid-19 ibangamiye ibikorwa bya bamwe.
Uramutse uri umuyobozi ukora mu rwego rw’amahoteli n’ubukerarugendo, ukaba wifuza kwitabira aya mahugurwa ya ‘Inpiring Managers’, wakwiyandikisha unyuze kuri uru rubuga http://bit.ly/InspiringManagers01


text:
Ku nkunga ya miriyoni 25 yatanzwe n’ikigo k’igihugu gishinzwe imiyoborere myiza RGB (Rwanda Development Board) itera inkunga ikigo cy’abadacogora n’Intwari cya Caritas ya Kigali hamaze guhugurwa abagera ku 135 bo mu nzego z’ibanze n’abana 282 basubizwa mu mashuri.
Mu kwezi kwa 10/2017 ikigo cy’Abadacogora n’Intwari cya Caritas ya Kigali bize umushinga ugamije gufasha imiryango kugira imibanire myiza no kurinda umwana ihohoterwa “Engaging Community to Enhance Family Cohesion and Child Protection (ECEFCP) Project”, iwugeza muri RGB maze begukana miriyoni 25 z’uko umushinga wabo uteguye neza.
Mushashi Josiane umuhuzabikorwa w’umushinga w’Abadacogora n’Intwari avuga ko babonye amahirwe yo kwiga umushinga maze uza kwemerwa begukana inkunga ingana na miriyoni 25 batangira kuwushyiramu bikorwa bahugura inzego z’ibanze uburyo bagomba gufasha abaturage kutabana mu makimbirane.
Ati “ impamvu twize ku kibazo cy’ubwumvikane buke mu muryango nuko kigira ingaruka ku bagize umuryango yaba umugabo, umugore ndetse n’abana”.
Akomeza avuga ko bibanze ku mushinga wo kurandura ihohoterwa mu ngo kuko rigira ingaruka zirimo ubukene, ubutane, impfu, ubupfubyi, ubuzererezi, guta ishuri, imirimo y’ingufu ku bana bakiri bato.
Padiri Twizeyumuremyi Donatien umuyobozi wa Caritas ya Kigali avuga ko umushinga wabo nyuma yo kwemerwa na RGB byatewe nuko ukoze neza kandi uteguye ugamije kunganira reta muri gahunda ikorera abaturage ariko cyane cyane bakita ku burere bw’abana babo kugirango bakure neza bazavemo abantu bazubaka u Rwanda rw’ejo hazaza.
Ikindi ni uko ubu batangiye ibikorwa birimo guhugura abagize inzego z’ibanze uburyo bafasha abaturage gukumira amakimbirane mu miryango, kurinda abana kujya mu buzererezi ndetse n’ibindi bikorwa bifasha umuryango kubaho neza.
Ati “ dutegura imishinga iyo tubonye abayitera inkunga natwe tukabasha kujya gufasha wa muturage wo hasi kumenya gukemura ibibazo bigaragara mu miryango ariko twe nka Caritas ya Kigali intego ni ugukumira ibibazo bitaraba bikaba ariyo mpamvu twahuguye abayobozi bo mu nzego z’ibanze kubijyanye no gukumira amakimbirane yo mu ngo.
Padiri Twizeyumuremyi avuga ko muri uyu mushinga abagenerwabikorwa bazahabwa kandi amafaranga azabafasha gukora n’imishinga mito ibyara inyungu.
Umuyobo w’ikigo k’igihugu gishinzwe imiyoborere myiza mu Rwanda Prof SHYAKA Anastase atangaza ko mu mwaka wa 2017 basabye abantu gutegura imishinga bakayibagezaho nabo bagahitamo iteguye neza ariko bibanda cyane ku mishanga igamije guteza imbere imibereho y’umuturage.
Avuga ko umushinga wateguwe n’ikigo cy’Abadacogora n’Intwari gikorera muri Caritas ya Kigali washimwe uterwa inkunga ya miriyoni 25 yo kujya gukora ibikorwa bari bagaragaje mu mushinga byo gufasha abaturage kwivana mu bukene.
Prof. Shyaka Anastase avuga ko inkunga batanze bagomba kujya bakurikirana bakamenya niba icyo yasabiwe byarakozwe kugirango hatazajya hakorwa ibindi bikorwa bitateganyijwe mu mushinga.
Ati “ Tubaha inkunga ariko tukanakurikirana uko ikoreshwa kugirango amafaranga tuba twabahaye adakoreshwa ibindindi, birumvikana tureba n’ibikorwa byakozwe uko bingana”.
Uyu mushinga uzamara imyaka 2 ukorera mu murenge wa Rilima, akarere ka Bugesera, intara y’Iburasirazuba no mu murenge wa Nduba, akarere ka Gasabo, umujyi wa Kigali ukazafasha ababyeyi 122.


text:
Iyo umugore atangiye guhagarika gukunda, bisa nk'aho isi igeze ku iherezo. Hari ibimenyetso bimwe na bimwe bishobora kukwereka ko yatangiye gucogora mu rukundo rwanyu ari nabyo tugiye kurebera hamwe muri iyi nkuru.
Basore namwe bagabo, ibi ni bimwe mu byo uzagenda
ubona ku mugore cyangwa umukobwa utakiri mu rukundo nawe.
1.Ntakikwitaho
byihariye
Iyo umukobwa cyangwa umugore atakigukunda wowe
mugabo, uburyo bwo kukwitaho bupfa gahoro gahoro. Ntaba agishishikajwe
no kumenya amakuru yawe no kukwitaho birakendera.
2.Ntaba
akikwiyumvamo
Iyo umukobwa ari mu rukundo, aba yumva umusore
bakundana ari we mwiza mu bandi bose. Ariko iyo atakimukunda, aba yumva ari
usanzwe kuri we, n’ubwo yagerageza gusa neza gute, akomeza kubona nta
kidasanzwe uwo muhungu kimuriho kuko aba atakimwiyumvamo.
3.Nta
ngufu agishyira mu byanyu
Iyo akiri mu rukundo, ashyira imbaraga mu rukundo
rwanyu, ariko iyo atangiye kugenda biguruntege mu gushaka icyateza imbere
urukundo rwanyu, musore menya ko umukobwa atakigukunda nka mbere.
4.Kuvugana
birakendera
Uburyo bw’itumanaho hagati yanyu, butangira
kugabanyuka, aho mwajyaga muvugana amasaha menshi, mukaganira museka biburirwa
irengero kuko atakigukunda ntanatuma umenya amakuru ye, ahubwo uba nk’umuntu
mushya kuri we.
5.Ntakita
ku byiyumvo byawe
Iki nacyo cyakugaragariza ko umukobwa mwakundanaga
mutakiri kumwe, atangira kujya akora ibintu byose atitaye kuko uri bwiyumve,
ndetse n’amarangamutima yawe niba wishima cyangwa ubabara ntabyitaho.
6.Ibyo
umukorera ntibikimufasheho
Iyo umukobwa
atakiri mu rukundo nawe cyangwa kugukunda byaragabanyutse, usanga atakita cyane
ku byo umukorera mu gihe mbere utuntu duto wamukoreraga twamushimishaga cyane,
aha ho kuko atakiri kukwiyumvamo, n’iyo wamukorera ibikomeye gute ntaba
abyitayeho habe na gato.
7.
Buri gihe kuvugana bituruka kuri wowe
Haruguru twavuze ko kuvugana kwanyu biba bigoraye,
aha ho tugarutse tuvuga ko iteka usanga ari wowe umusore ushyira imbaraga mu
kuvugana kwanyu kuko we biba bitakimufasheho hakaba n’ubwo atakwitaba kandi ari
wowe umwihamagariye.
8.Nta
kintu cyihariye akigukorera
Umukobwa
utakiri mu rukundo, ntaba akigira umuhate wo kugukorera udushya. Kukwitaho no
kukwereka ko ukunzwe ntibiba bikimuraje ishinga.
9.Ntakikwitaho
Ndatekereza
ko buri wese azi ukuntu umukobwa ndetse n’umuhungu uri mu rukundo wese
agerageza kwita ku tuntu twose, ariko umukobwa uri kubivamo, no kukwitaho
bigenda buheriheri.
10.Ntagishaka kukubwira ibye
Iyo
umukobwa ari mu rukundo, ahora akubwira byinshi kuri we, akakubwira gahunda ze
bwite, ariko iyo yatangiye kugabanya urukundo no kukubwira gahunda ze
birahagarara.
Ibi ni
bimwe mu byo ushobora kureberaho ubona ko umukobwa yatagiye kugabanya urukundo
kuri wowe. Niba atangiye kukwereka ibi bimenyetso, muganire mukemure ikibazo
bikiri mu maguru mashya.


text:
Mu minsi micye ishize, ni bwo hagiye hanze amashusho y'abacuruzi bo muri Tanzaniya barimo gucuruza amafoto ya Sarah Uwera (Sanyu). Ni amashusho yashyizwe hanze n'umupasiteri wo mu Rwanda witwa Rev. Baho Isaie, ukunze gukorera ibiterane bikomeye mu Rwanda ndetse no mu gihugu cya Tanzaniya. Uyu mupasiteri usanzwe ari n'umuhanzi mu muziki usingiza Imana, agaragara arimo kuganiriza aba bacuruzi ababaza impamvu bagurisha amafoto y'uyu muririmbyi wo mu Rwanda. N'ubwo ariko bacuruza amafoto ya Sarah Uwera, ntabwo bazi izina rye.
REBA HANO UMWE MU BACURUZI BO MURI TANZANIYA UCURUZA AMAFOTO YA SARAH UWERA
Aba bacuruzi bavuga ko Sarah Uwera wa Ambassadors of Christ akunzwe cyane muri Tanzaniya - bitewe n'uko ari mu bakunze gutera indirimbo zinyuranye z'iyi korali ikunzwe bikomeye muri Afurika nzima - Batangarije Rev. Baho Isaie ko abanya-Tanzaniya benshi bakunda cyane indirimbo za Ambassadors of Christ, akaba ari yo mpamvu bagurisha amafoto y'abaririmbyi bayo bakunzwe, kugira ngo ubutumwa bwiza burusheho kugera kuri benshi kuko ugura iyo foto ahita yibuka iyi korali akanashakisha indirimbo zayo.
Mu mujyi wa Mwanza muri Tanzaniya bagurisha amafoto ya Sarah Uwera
Amafoto ya Sarah Uwera barayashushanya neza, bakayashyira muri 'Cadre' maze bakayagurisha. Aragurwa cyane bitewe n'igikundiro uyu muririmbyi afite muri Tanzaniya. Abayacuruza ariko babikora nta burenganzira bamwatse, gusa uyu muhanzikazi Sarah Uwera ntabibonamo ikibazo ngo abe yagambirira kubarega, ahubwo abibonamo umugisha w'Imana kuko ariyo itanga igikundiro.Â
Rev. Baho Isaie wahuye n'aba bacuruzi bo muri Tanzaniya, yabwiye InyaRwanda.com ko yabasanze ahitwa Rock City, mu mujyi wa Mwanza. Yavuze ko umucuruzi baganiriye yavuze ko "Kubera indirimbo za Ambassadors of Christ zamamaye cyane bigatuma bamenyekana cyane, kugira ngo ibyo akora bigende neza, afata umuririmbyi wamamaye akamushyiraho (cadre), hanyuma abandi babona ari byiza 'bakazigura". Ni amafoto babanza gushushanya maze abaturage bakayagura ku bwinshi.Â
Yatubwiye ko yasanze uyu mucuruzi atazi n'izina rya Sarah Uwera, ndetse na Ambassadors of Christ hari irindi zina bayita ryamamaye cyane muri ako gace, ati "Naramubajije nti se aba bantu urabazi, ati yeah babita Kwetu Pazuri" Kwetu Pazuri akaba ari imwe mu ndirimbo za Ambassadors of Christ zamamaye bikomeye ari naho benshi bahera bayitirira iyi ndirimbo.
Sarah Uwera (Sanyu) ari mu baririmbyi ba Ambassadors of Christ Choir bakunzwe cyaneÂ
Mu kiganiro na InyaRwanda.com, Sarah Uwera twamubajije uko yakiriye kumva ko muri Tanzaniya bagurisha amafoto ye kubera urukundo rwinshi bamukunda, bakabikora atanabizi, avuga ko abibonamo umugisha w'Imana na cyane ko nta kintu na kimwe umuntu yakora ngo akundwe igihe cyose Imana itamuhaye igikundiro. Kuba hari abantu benshi hirya no hino ku Isi bafashwa n'umurimo w'Imana akora wo kuririmba, yavuze ko bimuremamo imbaraga zo kubikomeza na cyane ko bica intege rwose iyo nta muntu n'umwe ubera umugisha. Ati:
Kuba Tanzaniya banyereka urukundo ndetse bakaba banacuruza amafoto yanjye, mbibona nka favor y'Imana (Umugisha wayo) kuko burya ntacyo umuntu yakora ngo akundwe Imana itamuhaye igikundiro. Kuba hari abo naba mfasha kubera umurimo w'Imana wo kuririmba kandi abantu bakabyakira neza, bindemamo imbaraga zo gukomeza kuko iyo ibyo ukora ntawe bihesha cyangwa bibera umugisha, ucika intege.
Kuri ubu Sarah Uwera ari gukora umuziki ku giti cye, akabifatanya no kuririmba muri Ambassadors of Christ Choir yamenyekaniyemo. Amaze gukora indirimbo eshatu ari zo: "Mwana wanjye", "Nitashinda" na "Mwana w'umuntu" herutse gushyira hanze. Indirimbo ye nshya 'Mwana w'umuntu' ibumbatiye ubutumwa bwibutsa abantu bose ko Imana ibafitiye umugambi mwiza kandi ko yiteguye kubagirira neza no kubahindura bashya n'iyo baba barashayishije, ikaba ibakunda ariko ibasaba ko bayemera. Ni indirimbo yagiye hanze mu minsi micye ishize iri kumwe n'amashusho yayo.
Umwe mu bacuruzi bo muri Tanzaniya ucuruza amafoto ya Sarah Uwera
Rev. Baho Isaie ni we wavumbuye ko amafoto ya Sarah Uwera agurishwa muri Tanzaniya
REBA HANO INDIRIMBO NSHYA 'MWANA W'UMUNTU' YA SARAH UWERA (SANYU)
Source : https://inyarwanda.com/inkuru/110331/mbibona-nka-favor-yimana-amarangamutima-ya-sarah-uwera-nyuma-yo-kumenya-ko-abanya-tanzaniy-110331.html